text:
विश्व प्रसिद्ध चित्रकार एस.सी.सुमन केर एकल प्रस्तुति
काठमांडू,मिथिला मिरर-प्रवीण नारायण चैधीरीः काठमांडुक सिद्धार्थ आर्ट गैलरीमे पैछला १० दिसम्बरसँ मिथिला-पेन्टिंगकेर जानल-मानल हस्ती श्री एस. सी. सुमन केर अनुपम संग्रह सबहक प्रदर्शनी लागल अछि जे आगामी जनवरी ६, २०१४ तक चलत। एहि प्रदर्शनीक उद्घाटन भारतीय राजदूत श्री रंजित रे द्वारा कैल गेल छल। "मिथिला कस्मोस सर्कुम्बुलेटिंग ट्री अफ लाइफ" थीमपर आधारित एहि प्रदर्शनीमे कलाकारिता मिथिलाक मानव जीवनशैलीमे पर्यावरण संग समीपताकेँ दरसाओल गेल अछि। वर्तमान ग्लोबल वार्मिंग केर खतरासँ जतय संसार चिन्तित अछि ताहिठाम सुमनजीक चित्रकला मिथिलाक जीवनशैलीमे देल गेल पर्यावरणकेर महत्त्वकेँ अपन चित्रक मार्फतसँ संसारक सोझाँ राखबाक भरपूर प्रयास केने छथि। कर्मकाण्ड हो, देव-पितर कर्म हो, व्यवहारिक जीवन हो, गृहसज्जा हो, ओढन-पहिरन हो, जीवनक कोनो पहलूमे मिथिला मानस सदैव गाछ-वृक्ष-फूल-पत्ती-जल-हवा आदि संग भीजल रहैत अछि। मिथिला चित्रकलामे एहि समस्त जीवनचर्याकेँ कलाकारितापूर्ण ढंगसँ कैनवासपर उतारल गेल अछि। आम-मौह बियाह, बट-सावित्रीक पूजा, बर-पीपर समान पैघ वृक्षसँ लैत छोट दुइभो केर ओतबी महत्त्व देनाय, चर-चाँचरक गुम्मा फूल हो वा बगीचाक गुलाब, तीरा-गेन्दा-लंकेसर-अरहूल-कनैल-कचनार आ कतेको रंगक फूल, देवताक पसिनसँ फूलक अर्पण करबाक महत्ता - विष्णु लेल पियर, सरस्वती लेल उज्जर, शिव लेल धतुराक फूल, किनको कमलक फूल, किनको मलकोका, पत्तेमे केराक पत्ता, तुलसी, बेलपात, आकक पात, मैनाक पात, जीवनक विभिन्न समयमे विभिन्न रंगक महत्त्व - कलाकार एहि सबकेँ अगल-बगल रहैत गरिमामय चित्र सब प्रदर्शनीमे प्रस्तुत केलैन अछि।
पहिने कहल जा चुकल अछि जे एहि बेरुक प्रदर्शनीक उद्घाटन जेना भारतीय राजदूत केलैन - तहिना नेपालमे विश्वक विभिन्न देशक राजदूतावासक विशेष रुचिपूर्ण सहभागिता नित्य देखय मे आबि रहल अछि। विद्वान्, गणमान्य, महान व्यक्तित्व सब एहि प्रदर्शनीमे विशेष रुचिक संग सहभागी बनि रहल छथि। कतेको महत्त्वपूर्ण लोक जेना डा. रामावतार यादव, रामदयाल राकेश, धीरेन्द्र प्रेमर्षि, अभि सुवेदी लगायत विभिन्न क्षेत्रमे प्रसिद्धि पौनिहार लोकनि एहि मिथिला पेन्टिंग प्रदर्शनीक प्रत्यक्ष गवाह बनि रहल छथि। तहिना कला-अध्ययनमे जुडल युवा पीढीक लोक सब विशाल संख्यामे प्रदर्शनी केन्द्र पहुँचि रहल छथि। साहित्यकार, स्तम्भकार, पत्रकार, कलाकार सहित आमजनक लेल खुलल ई प्रदर्शनी नेपालक राजधानी काठमान्डुमे वर्तमान समयक मुख्य आकर्षण केन्द्र बनल अछि।
लगभग एक सौ सँ ऊपर महत्त्वपूर्ण पेन्टिंग सब प्रदर्शनीमे लगाओल गेल छल जाहिमे सँ १५ टा महत्त्वपूर्ण पेन्टिंगकेर बिक्रय कैल जा चुकल अछि। हाल धरि लगभग ५ लाख रुपया मूल्यक पेन्टिंग बिक्री कैल जा सकल अछि। पेन्टिंगकेर मूल्य रु. ३० हजार सँ ६० हजार धरिक छैक। सबसँ कीमती एक पेन्टिंग जाहिमे संपूर्ण सप्तशती-अंशकेर समाहित कैल गेल छलैक आ दूर्गा देवीरूपी शक्ति जिनक आराधना मिथिलामे घरे-घरे कैल जाइछ तिनकर स्वरूपकेँ उकेरल गेल छल सेहो बिक्री कैल गेल। क्रेतावर्ग आनबेर तँ अन्तर्राष्ट्रीय जगतसँ बेसी होइत छल, मुदा एहि बेरुक प्रदर्शनीमे गैर-मैथिल नेपालीक संख्या एकदम उत्साहजनक अछि। ओतहि मैथिलक सहभागिता क्रेतारूपमे नगण्य अछि जे चिन्ताक विषय बुझाइछ। कलाकारक कलाकारिताक महत्त्वमे भविष्य तक सहेजबाक दृष्टिक महत्त्व छैक। यदि स्वयं मैथिल एहिसँ दूर रहैत छथि तऽ एकरा संरक्षित रखबामे आगामी पीढी कोना सक्षम होयत, ई चिन्ताक विषय एना बनि जाइछ। सुमनजी आह्वान करैत छथि जे मैथिल जरुर बेसी संख्यामे आबैथ आ संगमे बाल-बालिकाकेँ जरुर आनैथ जे मिथिला पेन्टिंगकेर गरिमा ओ मूल्यकेँ हृदयसँ बुझत, बुझबाक प्रयास करत आ एहि परंपराकेँ आगू तक लऽ जायत। ओकरा सबकेँ गौरव हेतैक, संस्कृति सहेजबाक लेल ई जरुरी छैक। संकलन योग्य पेन्टिंग ओहो सब जरुर किनैथ।
पेन्टिंगकेर वर्तमान व्यवसायीकरणक अवस्थापर चित्रकार सुमन बहुत प्रसन्न देखा रहल छथि। कहैत छथि - "उत्कृष्ट काज केलापर हाथोहाथ खरीदार भेटत।" मिथिला पेन्टिंगमे बितैत समयक संग नव प्रयोग आदि पर सेहो प्रकाश दैत कहैत छथि - "प्राकृतिक रंग - आधुनिक सिन्थेटिक रंगक संग एहि बेर खनिज रंगक प्रयोग केने छी। खनिज रंग जाहिमे स्वर्ण-रंगक बेसी प्रयोग छैक से लोककेँ बेसी आकृष्ट कय रहल छैक। ई प्रयोग संभवत: पहिले बेर कैल गेल अछि आ से बड विशाल स्तरपर सफल भेल अछि।" भारत सहित विदेशमे मिथिला पेन्टिंगकेर प्रयोग आब टेक्सटाइल प्रिन्टेड साडी, जाजिम, छाता, आदिमे आ होजियरी तैयारी पोशाक सबमे कंप्युटर डिजाइनिंग द्वारा एम्ब्राइडरी मार्फत सेहो नीक बाजार अमेरिका व युरोप आदि मे लेबय लागल अछि। मिथिलाकेँ आइ विश्वस्तरपर चिन्हाबयमे मिथिला पेन्टिंग पहिल स्थानमे देखा रहल अछि।
ई कार्यक्रम जनवरीक प्रथम सप्ताहतक चलबाक अछि। नित्य कोनो न कोनो जुडल कार्यक्रम सब सेहो राखल जा रहल अछि। एहि क्रममे २२ तारीख एक सांगीतिक समारोह सेहो राखल गेल अछि। एहि सांगीतिक कार्यक्रममे आभास लाभ, गुरुदेव कामत, रुपा झा, धीरेन्द्र प्रेमर्षि, मीणा कर्ण समान दिग्गज गायक सब उपस्थित रहता। अपराह्न २ बजेसँ ४ बजे धरि तक ई सांगीतिक समारोह मिथिला पेन्टिंगकेर प्रदर्शनीक उत्कर्ष संग मैथिली व मिथिलाक ब्लेन्ड प्रदर्शनमे सहभागी दर्शक सबहक सोझा रखता। तहिना कविता वाचन करबाक सेहो कार्यक्रम राखल गेल अछि। कविता वाचन लेल मैथिलीक सुप्रसिद्ध कवि, नाटककार आ प्रज्ञा प्रतिष्ठान - नेपालक सदस्य श्री रमेश रंजन, वीरेन्द्र झा विह्वल सहित बहुते रास कविकेर सहभागिताक गुंजाइश अछि। मिथिला संस्कृतिक एक मुख्य अंग मिथिला पेन्टिंग केर एहि प्रदर्शनीसँ नेपाल सहित विश्वक हरेक कोणमे मिथिलाक सनेश पहुँचि रहल अछि, ई एक शुभ संकेत थीक।
नागदह पोखड़िक उद्भव आ वर्तमान
दिल्ली,मिथिला मिरर-संजय झाः जतवे पुरान अछि नागदह गाम ओतवे पुरान अछि नागदहक पोखड़ि. नागदह आ बलाइन एके पंचायत में पड़ैत अछि .हालाँकि स्वर्गीय डॉ० सुभद्रा झाक लिखल एक गोट पोथीक संदर्भानुसार बलाइन गाँओक प्राचीन नाम छलैक ‘बएनागढ़’ तथा तकर सटल नागदहक रेवेन्यू नाम थिकैक ‘मालगढ़’. नागदहक पोखड़िक सम्बन्ध में जे किछु बुजुर्ग लोकनि सँ ज्ञात अछि ओ प्रायः एही तरहे अछि:-
एही गाँव में कियो दू वा तीन भैयारी रहथि. जखन हुनका लोकनिकेँ आपस में यथा - जात के बंटवारा होमय लागल त दू वा तीन ठाम बाँटल जाय त स्वतः तीन वा चारि ठाम भ जायल करैक. ई क्रम प्रायः कतेको बेर भेल. गामक लोककेँ बड़ा आश्चर्य लगलन्हि जे भाग / कुड़ी जखन दू वा तीन ठाम लगैत अछि त एक भाग स्वतः कियाक बढ़ी जाइत अछि.तखन एकगोट विद्वान -वुजुर्ग हाथ जोड़ी निहोरा केलाह जे यदि एही में किनको भाग अछि जे अदृश्य छि त कृपाक' अपन स्थान पर आबि वा प्रकट होय. ई कहला उपरान्त जे भाग बढ़ी जायल करैक ओहि भाग पर फुफकार मारैत नाग सांप साक्षात् विराजमान भय बैस गेलाह.
ओहिराईत किनको स्वप्न भेलनि जे हमर भागक भूमि पर पोखड़ि होयबाक चाहि. तैं ओही भागानुकुल पोखड़ि अछि, मिथिला में सुनैत छि जे कतेको पोखड़ि दैत्यक खूनल अछि एकरो सम्बन्ध में कियो - कियो बजैत छथि परन्तु स्पष्ट नहि. ई पोखड़ि मिथिलाक कतेको विशाल पोखड़ि में सँ एक अछि. करीब २० एकड़ जकर खाता नम्बर ३७७ आ खेसरा नम्बर ९९३ ई कहिया केना पंजीकृत भेल से त' सर्वे कार्यालय सँ पता कराय पड़त. ई बात कोन समय के अछि से एखन धरी स्पष्ट रूपे ज्ञात नहि. ओना लोकानुकूल एही घटना के बाद एही गामक नाम नागदह पड़ल. एही मान्यता के आधार मानैत जे ई पूर्ण रूपे नागडीह अछि. वर्तमान में नागदह अछि अर्थात नागक डीह. इ बात सत्य अछि जे एही गाम में नागक संख्या बहुत छल आ अछि हम अपने साक्षात् कतेको दिन नागकेँ जोड़ खेलाइत देखने छी. जेना स्वर्गीय डॉ० सुभद्रा झा अपन एक गोट पुस्तक में लिखने छथि ताहि अनुकूल नागदह नाम सँ पहिने कदाचिद एही गामक नाम मालगढ़ छल. तैं ई कहबा में कनमो मात्र अतिश्योक्ति नहि होयबाक चाही, जे जहियासँ गामक नाम नागदह पड़ल ताहि समयसँ ई पोखड़ी उद्भव अछि. कदाचिद कहीं एहन नै होई जे नागदह गामक उम्र ई पोखड़ी संग जुड़ल हो. एक महातिचारक अन्त भेला पर शुद्धिक समय विकराल महा अकाल पड़ल छल. सौराठ सभामें आगत ब्राम्हण लोकनकिकें ग्रासक कोनोटा व्यवस्था नहि करबाक परिस्थितिमें महाराज माधवसिंह सदिच्छाक अनुसार प्राप्त स्मरणीय मोदी झा समस्त सभैताक भोजनक व्यवस्था कएल. तथा हुनके इच्छानुसार ओहि साल सभा सौराठ में नहि लगाए नागदहमे पोखड़िक पुवरीआ भीड़ पर लगाओल गेल,इ बात हमरा स्वर्गीय डॉ सुभद्रा झा कहने छलथि.
नागदहक पोखड़ी ओहि परोपट्टा में सबसँ विशाल पोखड़ि अछि. सुनैत छी, एही पोखड़ि सँ पैघ 'बभनदई' बासोपट्टीक पोखड़ि अछि. नगदहक पोखड़ि के करीब २० वर्ष पहिने चारु कात भीड़ छल,परन्तु आजुक समय में प्रायः चारु कात घर आँगन अछि आ विस्तृत भेल जा रहल अछि. एही पोखड़िक जलक स्रोत दू टा थिक, एक त प्राकृतिक रूपे वर्षा आ दोसर कमला सँ निकलल नहर. ओहि में आयल बाढ़ि सँ नहरक माध्यम सँ एही पोखड़िक जलाशय उम-डाम भ जाईत अछि. तदोपरांत बाढ़िक खतरा नागदह पर नहि पड़ैत छैक,गामक आवासीय भागक भूमि उँचस्थ छैक. एकटा समय छल जखन पोखड़िक जलाशय कम भ' जाइत छल , गामक गरीब वर्ग लोकनि थोड़ेक -थोड़ेक पोखरिक जगह छेक ओहि में जीविकाक लेल मडुआ आ समयानुसारे किछु -किछु उपजाबैत छलाह. बलाइनक मलाह लोकनिकें लेल ई पोखड़ि जीविकोपार्जनक प्रमुख माध्यम छलनि. पोखड़ि देखबा में कोनो विशाल महानदीसन बुझना जाइत छल. सालोभरी मलाह लोकनि जाल आ महाजालसँ पोखड़ि सजाऔने रहैत छलाह.कखनो मलेडिया साफ अभियान त कखनो माँछ मारल जयबाक इंतजाम.
भरिदिन गामक बूढ़-बुजुर्ग,युवा, बच्चा पोखड़ि में नहाइत आ चुभकैत रहैत छलाह. माल - जाल सेहो पोखरिक शोभा बढ़ाबईत रहैत छल. आइयो धरि गामक विवाह,उपनयन,मुंडन आ शुभकृत्य पोखड़िसँ जुड़ल कर्म एही पोखड़ि सँ होइत अछि. कदाचिद नागदह पोखड़िक उद्भव सँ एखन धरि गामक लोककेँ सम्पूर्ण पोखड़ि सँ सम्बंधित कार्य एही पोखरी सँ पूर्ण होइत आएल अछि. इ पोखड़ि नागदह लेल सदा शुभ आ शुभाशीष दैत रहैत छथि. ग्राम देवता, स्थान देवता आ नाग देवता सदा अपन एही ग्रामीण पर स्नेह बनेने रहैत छथि. एही पोखरिक दक्षिण-पश्चिम कोन में भव्य नागनाथ महादेवक मन्दिर सेहो स्थापित अछि. जकर विधिवत स्थापना १९९८ में भेल,यदपि शिवलिंग आ स्थान बहुत पहिने सँ ओहिठाम छल.
पोखड़िक बर्तमान हालात कहबा सुनबा योग्य नहि अछि. जाहि पोखड़िक देख - भाल कतेको सौ -साल सँ नहि भेल हो तकर हाल कि कहल जा सकैछ ? ई त मात्र सोचलापरान्त मानसिक पटल पर आवीगेल होयत. कहियो कोनो सरकार एही पोखड़िकें जीर्णोद्धारक वास्ते डेग नहि उठेलथि. एहना स्थितिमें पोखड़िक गहराई कम भेनाइ त स्वाभाविके थिक. पोखड़ि प्रायः अपन रकवा में ३० % (तीस भाग ) भरि चुकल अछि,आ कतेक शीघ्र भरि जाएत से कहल नहि जा सकैछ, कारन अतिक्रमण बहुत जोर शोर सँ भ' रहल अछि. जे लोक जाहि दिशा में छथि ओ ओहि भाग पोखड़ि भरनाई शुरू क' चुकल छथि, इ कार्य युद्धस्तर सँ भ' रहल अछि. कारन इ पोखरिक गिनती किनको व्यक्तिगत नहि अपितु सरकारी में होइत अछि, तै रोकत के, बाजत के ? इ थिक वर्तमान में नागदहक पोखड़िक स्थिति.
मिथिला क्षेत्र में बिहार सरकारक उपेक्षा सतत रहल अछि, परन्तु एही दिशा में मिथिलाक विद्वतजनक आँखि प्रायः एखनो धरी बन्न अछि. जौं अपन आँखि नहि फूजल रहत त दोसर सँ कि आस ? मिथिलावासी लोकनि सँ आग्रह करैत छी जे अपन धरोहर के बचाबक बास्ते हम सब आगा बढ़ि, नहि त' ओ दिन दूर नहि जखन हमर सभक आदि गुरु बाबा विद्यापतिक लिखित पंक्ति ' पग पग पोखड़ि पान मखान ,सरस बोल मुस्की मुस्कान' भविष्य में झूठ सावित भ' जाएत. कारन जखन पोखड़ि ए नहि त’ मखान कतए सँ ?
मैथिली साहित्यक झलकी, जरूर पढ़ी
दिल्ली,मिथिला मिरर-प्रवीण नारायण चौघरीः बहुते रास अधकचरा आँखिक गोजर आ कनगोजररूपी विद्वान् संग भेट होयब आजुक कमजोर शिक्षा पद्धतिक पहचान बुझाइत अछि। वैह अंग्रेज भारत पर शासन सेहो केलक आ ओकर अनेको विद्वान् विभिन्न तरहक शोध करैत विश्व लेल कीर्तिमान बनेलक मुदा भारतीय विद्वान् केँ पंगू बनेबाक लेल भारतीयताक अध्ययन करबा लेल अपन नाम बीचमें बिना लेने पूर्ण नहि होवय देबाक मानू सिद्धि हासिल कय लेलक। दोष केकर? अंग्रेज के? कदापि नहि! दोष हमरे लोकनिक जे आइयो सभ किछु बुझितो मजबूर छी आ अंग्रेजिया शिक्षा पद्धतिके सहारे पेटपोसा पढाइ करैत छी आ आपस में कटिंग-कटर (खण्डी मैथिल) बनैत छी।
ईहो कारण संभव जे आजुक मैथिल विद्वान् में उद्योतकर (७०० ई.), मंडन (८०० ई.), वाचस्पति (८४० ई.), उदयन (९५० ई.), गङ्गेश (११०० ई.), विद्यापति (१३५० ई.), पक्षधर (१४५० ई.) आदि तऽ नहिये टा उत्पत्ति भऽ रहल छथि; जनक, याज्ञवल्क्य, न्यायसूत्रक प्रणेता गौतम, वैशेषिक दर्शनक जनक कणाद, मीमांसाक प्रस्तोता जैमिनि तथा सांख्य दर्शनक संस्थापक कपिलक जन्मभूमि रहल मिथिलामें ई महान् विद्वात्माक पुन: अवतरण एहि कलियुग में एकदम संभव नहि बुझा रहल अछि। विद्यागारा मिथिला केकरा नहि सिद्ध केलक - पग-पगपर आध्यात्मिक स्वरूपक प्रत्यक्ष दर्शन आइयो यदि संसारमें कतहु संभव अछि तऽ ओ छी मिथिला - लेकिन शापित भूमि समान बिना कोनो राजनीतिक संरक्षणके ई पूर्वक प्रथम गणतंत्र - पूर्ण देश - महान् विदेहराजक राज्य उपेक्षित कतहु भऽ के नहि अछि।
एहि बेरुक विराटनगरक समारोह में सुप्रसिद्ध भाषा वैज्ञानिक डा. रामावतार यादव केर ओहि उक्तिके स्मृतिमें आनि रहल छी जे आजुक विद्वान् बेसीतर बिना शोधकार्य मनमर्जी व्याख्या सँ मिथिलाक असल स्वरूपके नष्ट कय रहल छथि। हुनकर आरोप या आलोचना बहुत हद तक सही बुझैत अछि कारण फेसबुक पर हजारों मैथिल के खण्डी-खण्डी खेलैत देखैत छी, अध्ययन तरफ विरले कियो झूकल अछि। अध्ययनक सामग्री सभ में सेहो बहुतो तरहक बात कचैल देखैत छी - अंग्रेजक संग्रहित शोधके आधार बनाय आजुक शिक्षा पद्धति अनुरूप मिथिलापर सेहो लगभग २०० वर्ष सँ अनेको कार्य भेल जेना अनुभूति होइत अछि। आउ, डा. उपेन्द्र ठाकुर लिखित मैथिली अकादमी, पटना द्वारा प्रकाशित 'मिथिलाक इतिहास' १९८०, १९९२ तथा २०११ में तीन संस्करण द्वारा हमरा सभ लेल कैल गेल अनमोल कार्यक किछु अति महत्त्वपूर्ण जानकारी हम सभ ग्रहण करी; कनेक फुर्सत सँ।
डा. उपेन्द्र ठाकुर द्वारा संदर्भ में लेल गेल ग्रन्थक सूची जे मिथिला वर्णन करैत अछि तेकर विवरण हम प्रस्तुत करय लेल चाहब:
१. अथर्बवेद (पैप्पलवाद शाखा): सम्पादन रघुवीर, लाहोर, १९३६-४१, सम्पादन आर. रौथ तथा डब्ल्यु. डी. ह्विटनी, बर्लिन, १८५६.
२. अर्थशास्त्र (कौटिलीय): सम्पादन आर. शामशास्त्री, मैसूर, १९१९. सम्पादन गणपति शास्त्री, त्रिवेन्द्रम, १९२४-२५. सम्पादन आर. पी. कांगले, बम्बइइ, १९६३-६६. अनुवाद आर शामशास्त्री, मैसूर, १९२९.
३. आष्टाध्यायी (पाणिनी-कृत): मद्रास, १९१७.
४. ऋग्वेद: अजमेर संस्करण, १९१७ (अनुवाद) एम. एन. दत्त, कलकत्ता, १९०६.
५. ऐतरेयब्राह्मण: सम्पादन मार्टिन हाँग, बम्बइ, १८६३.
६. कात्यायन श्रोतसूत्र: गीता प्रेस, गोरखपुर.
७. कीर्तिलता: सम्पादन महामहोपाध्याय हरप्रसाद शास्त्री, कलकत्ता. सम्पादन बी. आर. सक्सेना, नागरी प्रचारिणी संस्करण, काशी।
८. कृत्यकल्पतरु (लक्ष्मीधर-कृत): गायकवाड ओरिएंटल सीरिज, बडौदा।
९. कौशीतकि उपनिषद्: गीता प्रेस, गोरखपुर।
१०. कौशीतकि ब्राह्मण: गीता प्रेस, गोरखपुर।
११. खुलसत-उत-तबारीख: महाराजा कल्याण सिंह (कृत)। (फारसी).
१२. गउडबहो: सम्पादक एस. सी. पण्डित, बमबइ (१९२७).
१३. गरूडपुराण: सम्पादक पंचाननतर्करत्न, कलकत्ता १३१४ बंगाल संवत।
१४. गिलगिट मैनुसक्रिप्ट्स: सम्पादक नालिनाक्ष दत्त, कलकत्ता।
१५. गौडराजमाला: सम्पादक आर. पी. चंदा।
१६. गौडलेखमाला: सम्पादक आर. पी. चंदा।
१७. छान्दोग्य उपनिषद्: सम्पादक यू. टी. वीरराघवाचार्य, वेंकटेश्वर ओरिएन्टल इंस्टीच्युट तिरुपति, चित्तूर, १९५२.
१८. जातक: सम्पादक: सम्पादक ह्वी. फौसबाल, लंदन, १८७७-९७. अनुवाद ई. बी. काबेल कैम्ब्रिज, १८९६-१९१३.
१९. जैमिनीय उपनिषद् ब्राह्मण: सम्पादक रामदेव, लाहोर, १९२१.
२०. डिसक्रिप्टिव कैटलाग आफ मैनुसक्रिप्ट इन मिथिला: ए. बनर्जी-शास्त्री, बिहार रिसर्च सोसाइटी, पटना।
२१. तबाकत-इ-अकबरी (फारसी)
२२. तबाकत-इ-नासिरी (फारसी)
२३. ताण्ड्य ब्राह्मण: सम्पादक चिन्नास्वामी शास्त्री, बनारस, १९३५.
२४. सारनाथ: अनुवाद एफ. ए. वोन; अनुवाद अलक चट्टोपाध्याय तथा लामा चिम्पा।
२५. तैत्तिरीय ब्राह्मण: सम्पादक आ. एल. मित्र, कलकत्ता, १८५५-७०.
२६. तैत्तिरीय संहिता: सम्पादक बेबेर, बर्लिन, १८७१-७२.
२७. न्यायसूत्र (गौतम-कृत): सम्पादक जे. तर्कपंचानन, कलकत्ता.
२८. पचविंश ब्राह्मण: अनुवाद डब्ल्यु. कैलंड, कलकत्ता, १९३१.
२९. पुरुष-परीक्षा (विद्यापति-कृत): सम्पादक चन्दा झा, अनुवाद जार्ज ग्रियर्सन, सम्पादन रमानाथ झा, पटना विश्वविद्यालय प्रकाशन।
३०. बृहदारण्यक उपनिषद्: सम्पादक ई. रोएर (सैक्रेड बुक्स अफ दि ईस्ट, भाग १५).
३१. ब्रह्माण्ड पुराण: प्रकाशक वेंकटेश्वर प्रेस, बम्बइ, १९१३.
३२. भागवत पुराण: सम्पादक बुर्नोफ, अनुवाद एस. सुब्बाराव, दू भाग, तिरुपति, १९२८.
३३. महाभारत: पूना संस्करण, १९२७.
३४. महावंश: सम्पादक डब्ल्यु. गीगर, पालि टेक्स्ट सोसाइटी, लंदन, १९०८.
३५. मानवधर्मशास्त्र (मनुस्मृति): सम्पादक जी. बहुलर, सम्पादक जे. जोली, लन्दन, १८९७.
३६. रागतरंगिणी (कल्हण-कृत): सम्पादक एम. ए. स्टाइन, बम्बइ, १८१२. अनुवाद एम. ए. स्टाइन।
३७. राजनीति-रत्नाकर (चन्देश्वर-कृत): सम्पादक के. पी. जायसवाल, बिहार रिसर्च सोसाइटी, पटना, १९३६.
३८. रामायण (वाल्मीकि-कृत): सम्पादक रघुवीर, लाहौर, १९३८, बनारस, १९५१; अनुवाद ग्रिफिक्स, अनुवाद: एम. एन. दत्त, कलकत्ता, १९९२-९४.
३९. रियाज-उल-सलातीन (फारसी): लेखक गुलाम हुसैन सलीम, अनुवाद ए. अब्बास सलीम.
४०. वर्ण-रत्नाकर (ज्योतिरिश्वर ठाकुर-कृत): सम्पादक एस. के. चटर्जी तथा श्रीकान्त मिश्र, कलकत्ता।
४१. वाजसनेयिसंहिता: सम्पादक वेबर, लंदन, १९५२.
४२. वायुपुराण: सम्पादक आर. एल. मित्र, २ भाग, बिब्लियोथिका इंडिका, कलकत्ता, १८००-१८८८.
४३. विष्णुपुराण: सम्पादक जीवानन्द, विद्यासागर, कलकत्ता, १८८२. अनुवाद एच. एच. विल्सन, ५ भाग, लंदन, १८६४-७०.
४४. शतपथ ब्राह्मण: सम्पादक ए. वेबर, लन्दन, १८८५; अनुवाद जे. एगलिंग (सेक्रेड बुक्स अफ दि ईस्ट, भाग १२, २६ आदि), आक्सफोर्ड, १८८२-१९००.
४५. सीर-उल-मुतखेरीन (फारसी): लेखक गुलाम हुसैन खाँ, अनुवाद रेमण्ड।
४६. सूक्ति-मुक्तावली: सम्पादक रमानाथ झा।
४७. हरिवंश: सम्पादक आर. किंजवडेकर; सम्पादक डब्ल्यु. गीगर, पालि टेक्स्ट सोसाइटी, १९०८.
एकरा सभक अतिरिक्त लगभग ५७ अन्य अंग्रेजी, हिन्दी विद्वान् केर सैकडों रचना आ करीबन २१ टा अति महत्त्वपूर्ण शोध-पत्रिका एवं सामयिकीके अध्ययनक आधारपर डा. उपेन्द्र ठाकुर 'मिथिलाक इतिहास' प्रस्तुत केने छथि। हमर कहबाक तात्पर्य यैह अछि जे अध्ययन बिना हवाबाजी सऽ बाज आयब जरुरी - खण्डी-खण्डी खेल अधजल गगरी धारण करनिहार लेल मात्र होइत छैक। पुरखा तऽ महान् छलाह, ऋषि-मुनि छलाह... संतानमें ओ समस्त गुण रहितो आनुवंशिकी सिद्धान्त अनुरूप घसलहबा बुद्धि बेसी प्रयोग करबाक आदति पडला सँ समस्या बढि गेल अछि आ ताहि चलते समृद्ध इतिहास रहितो विपन्नताक पराकाष्ठा सँ गुजैर रहल छी हम सभ आ चेतबाक समय सीमा आबि गेल बुझैत अछि।
नवादाक कहानी डॉ.चंद्रमणि के जुबानी
दरभंगा,मिथिला मिरर-डॉ.चंद्रमणि झाः दरभंगा जिलाक बेनीपुर प्रखण्डक चर्चित ग्राम नवादाक नाम नवाद्या रहल होयत से संभव अछि। ई पैघ आ’ जमींदार सभक बस्ती रहल अछि तेँ अगल-बगल केर छोट-छोट गामक विशेषतः गरीब श्रमिक वर्गक लोक हेमनि धरि क्रोधावस्था में एहि गामक लोक केँ नवदिया कहिके संबोधित करैत रहलनि अछि। नवाद्या आ‘ नवदियाक उच्चारण में कतेक साम्य अछि से सहज अनुमान्य अछि। कालक्रमेण उच्चारण दोषक कारणेँ नवाद्याक अपभ्रंश नवादा भए गेल हो से कोनो असंभव नहि। ओना, ई अनुसंधानक विषय अछि।
दोसर कारण जे एहि गामक दक्षिण-पश्चिम कोणमे दुर्गाजीक प्रसिद्ध मंदिर अछि। बाल्यकालहि सँ देखैत आबि रहल छी जे एहि मंदिर में जगदंबाक निराकार रूपक पूजा होइत आबि रहल अछि। वर्तमान समय में एहि मंदिर में भगवतीक कोनो मूर्त्ति विराजमान नहि अछि आ’ भगवतीक सिंहासनक पूजा होइत अछि।शारदीय नवरात्रा में एहिठाम दुर्गाजीक नव(नौ) रूपक पूजा अर्चना धूमधाम सँ होइछ। भारी मेला लगैत अछि आ यात्राक दिन पूर्वाह्नहि मे जयंती उखड़लाक बाद बेटीक बिदा भेलाक बादक स्थिति जकाँ ई स्थान उदास भए जाइत अछि आ’ लोक दुर्गाजीक मूर्त्तिक भसाउन देखय बहेड़ा चलि जाइछ। स्पष्ट अछि नवादा ग्राम मे दुर्गाजीक नवरूपक पूजा होइत अछि।
कलश-स्थापन दिन सँ नवमी तक हिनक पूजा भक्तलोकनि पूर्ण आस्थाक संग जल-फूल-अक्षत सँ करैत छथि। नवदुर्गाक पर्यायवाची नाम नवाद्या सेहो अछि। नव केर अर्थ नौ आ’ आद्या माने आदिशक्ति मा दुर्गा-सएह भेली मा नवाद्या। ओना, घोंघेयाक स्व.पं.जयगोविंद ठाकुर कहैत छलथिन जे ओ नवादाक एहि मंदिर मे करिया पाथरक महिषामर्दिनीक रूपक भगवतीक मूर्त्ति किशोरावस्था धरि देखने रहथि आ’ एहि मूर्त्तिक पूजा-अर्चना कयने रहथि। ओही समय मे हाबीडीहक कोनो पूजारी महिषामर्दिनीक एहि मूर्त्तिकेँ बिना ग्रामीण केँ सूचित कयने उठा लेलथिन आ’ हाबीडीहक हैयहति भगवतीक मंदिर में स्थापित कय देलथिन।एहि बातक साक्षी हिनक पौत्र श्री काशीकान्त ठाकुर, उमाकान्त ठाकुर,श्रीकान्त ठाकुर, ओही गामक हमर सहपाठी बालानन्द ठाकुर सब साक्षी छथि।
एहि विषय पर दुनू गामक बीच विवाद उत्पन्न भेल होयत। दरभंगा महाराजक हस्तेक्षेप अवश्यंभावी भेल होयत नहि त’ नवादाक लोक अपन दुर्गाजीक प्रति आस्थाक कारणेँ निश्चित रूपेण युद्ध करितथि। महाराजक हस्तक्षेपक चर्चा एहि लेल करैत छी कियैक त’ नवादा भगवती स्थानक प्रथम जीर्णोद्धार 1790 ई0क निकट महाराज माधव सिंहक महारानी मधुलता कयने रहथि आ‘ एहि स्थानक पवित्रता आ’ रमणीयता देखि एहि मंदिरक प्राँगण में मधुलतेश्वर महादेवक स्थापना कयने रहथि, ई शिवलिंग आइधरि विराजमान छथि जनिकर स्थापना दोसर मंदिर मे भेल अछि जे एही प्रंगण मे अवस्थित अछि। नवादा जमींदारक गाम रहल अछि आ महाराजक पूर्ण हस्तक्षेप नवादाक दुर्गा मंदिर पर रहल होयत ताहिमे कोनो संदेह नहि। तेँ, महिषामर्दिनी भगवतीक मूर्त्तिक हाबीडीहक हैहयति देवीक मंदिर मे चलि जायब मात्र सय सवासय बरखक बात थिक।
हम त’ पचमा छठाक विद्यार्थी रही मुदा, रही धरि सजग। पिताक संगतुरिया बेलौनक भक्तराज पंडित केँ दू दिन कहैत सुनने रहियनि-मिथिलायां नवाद्या नाम्नी भगवती सुप्रतिष्ठिता। तहिया सं एहि विषयक जिज्ञाषा बनले अछि। बेशी बात मोनमे नहि राखि सकलहुँ मुदा, उपर्युक्त पाँति हृदयस्थ भेल अछि। हमसब बाल्यावस्थहि सं एहि स्थानकेँ दुर्गा स्थान कहैत आबि रहल छी आ’ संपूर्ण गाम आबाल-बृद्ध-वनिता एहि नवदुर्गाक प्रति आस्थावान रहल छथि।
कहल जाइछ जखन जखन सती पिताक व्यवहार सँ क्षुब्ध भए पिताक द्वारा आहूत यज्ञक हवन कुँड मे अपन आहूति दए देलनि आ’ महादेव सतीक अधजरू शव केँ कान्हा पर लए अर्द्ध-विक्षिप्तावस्था मे दौड़लाह त’ भगवतीक बामा कान नवादाक ओहि स्थान पर खसल जतय आइ दुर्गाजीक भव्य मंदिर अछि। सिंहासनक विद्यमान रूप कानक समान आकारकेँ अछि। संपूर्ण धरती पर जगदंबाक जतय-जतय अंगक स्खलन भेल ओ सब जगह शक्ति पीठ मानल जाइछ आ’ तेँ नवादाक दुर्गाजीक मंदिर सेहो शक्तिपीठक रूप मे ख्याति प्राप्त अर्चित आ’ चर्चित अछि जाहिठाम आबि लोक अपन-अपन आस्थाक अनुकूल मनोवाँछित फल पबैत छथि। एहि दुर्गा मंदिरक प्राँगण मे बारहो मास छत्तीसो दिन जल-फूल चढ़यबा एवं विनती सुनयबाक लेल आस्थावान लोकक भीड़ लागल रहैत अछि।
एम्हर किछु वर्ष पूर्व सँ एहि महिमामय दुर्गाजीक दोसर नामकरण करबाक अनर्गल प्रयास कयल जा रहल अछि-हयहट्ट अथवा हैहट्ट। नवादा हमर जन्म-ग्राम थिक आ’ भगवती हमरासभक माय थिकी। माय सँ पैघ कोनो नाम कोनो पद नहि होइछ। तेँ, संतानक द्वारा मायक नामकरण शास्त्रीय मतेँ वर्जित अछि। माय त’ माय थिकी हिनकर कोनो विकल्प कहाँ होइछ। एहि नवीन नामकरण सँ हम मानसिक दबाव मे रहलौं अछि। 2010 ई0क शारदीय दुर्गापूजा मे बहुतो ग्रामीण सँ गप्प भेल आ’ पता चलल जे नवादाक संपूर्ण ग्रामवासी एहि भगवतीकेँ दुर्गाक रूप मे पूजा करैत छथि। मात्र किछुलोक हिनक नवीन नामकरण सँ रूचि रखने छथि आ’ बौद्धिक वर्चस्व कायम रखबाक उद्देश्य सं अखबार सबमे हयहट्ट अथवा हैहट्टक व्याख्या प्रसारित करबैत रहैत छथि। तेँ, अपन जन्मस्थानक प्रति कर्तव्य बूझि आइ हम एकरा स्पष्ट करय चाहैत छी। सबसँ पहिने हैहट्टक अर्थ जानू। हैहट्ट निरर्थक शब्द अछि,संस्कृत-हिंदीक शब्दकोष सँ पता लागि जैत। एकर कोनो अर्थ नहि होइछ।
‘हयहट्ट’ दू शब्द सं बनल अछि-हय माने घोड़ा आ’ हट्ट माने हाट। हयहट्टक विकृत अर्थ सेहो अछि जकर एतय चर्चा करब उचित नहि। वस्तुतः ई शब्द हैहयति अथवा,हयहति(Haihati) थिक।छठंम् सातम् शतब्दीक बाद संस्कृतक अवहट्ट रूप उभरय लागल रहय जाहिमे संस्कृक शब्दक मात्रा दोष दूर करबाक लेल हतिकेँ हट्ट,नतिकेँ नट्ट आ’ पतिकेँ पट्ट लिखबाक क्रम चलि गेल छल। बिना विद्वानक साहित्यिक चर्चा केँ अंधानुकरण उचित नहि थिक।
एकरा नीक जकाँ स्पष्ट करब आवश्यक अछिः-हरिवंश पुराण(34.1898)’ क अनुसारेँ हैहय महिष्मतीक संस्थापक सहस्रजीवक पौत्र आ’ यदुक परपौत्र छलाह। विष्णुपुराणक अनुसारेँ हैहय कर्तवीर्य अर्जुनक वंशज छलाह। महाभारत आ’ पुराणक अनुसारेँ हैहय कुलक सबसँ प्रतापीराजा कर्तवीर्य अर्जुन छलाह। हिनका सहस्रबाहु सेहो कहल जाइत छल। ई सम्राट आ’ चक्रवर्त्ती छलाह। हिनकर नाम रिग्वेद (viii 45.26)मे पाओल जाइछ। वायुपुराणक अनुसारेँ ई लंकाकेँ जीति रावण केँ बंदी बना लेने छलाह। कर्तवीर्य अर्जुनक पुत्र ऋषि जमदग्निक हत्या कय देलथिन जकरा प्रतिशोध मे जमदग्निक पुत्र परशुराम कर्तवीर्य अर्जुनक हत्या कय देलथिन। बादमे कर्तवीर्य अर्जुनक वंशज वितिहोत्र हैहयराजक विस्तारक उद्देश्य सँ उत्तर-पूर्व गंगाक पार धरि प्रवेश कयलनि जनिका ईक्ष्वाकु कुलक यश्स्वी राजा सगर दैवी शक्तिक आराधना कय रोकि देलनि आ’ पराजित कय पाछू धकेलि देलनि।
एहि युद्ध मे सहस्रो हैहयन मारल गेलाह। उल्लेखनीय अछि मिथिला राज्यक स्थापना ईक्ष्वाकु कुलक मिथि राजा कयने छलाह। एही ऐतिहासिक गौरवक कारणेँ महाराजा रामसिंह देवक महारानी सौभाग्य(सुहब) देवीक आज्ञा सँ मंत्री कर्मादित्य हाबी(डीह) नामक ग्राम मे हयहति देवीक स्थापना कयलनि। जकर अर्थ भेल हय दानवक संहार करयवाली देवी। ई लेख महामहोपाध्याय पं परमेश्वर झा अपन मिथिला तत्व विमर्श नामक पोथी मे लिखने छथि। लेख केर पहिल प्रकाशन 1906 ई0क मिथिलामिहिर मे भेल जकर पछाति पुस्तकाकार प्रकाशन मैथिली अकादेमीक द्वारा कराओल गेल। हयहति देवीक शिलामे एक श्लोक खोधल बताओल जाइत अछि-
गणिते श्रीलक्ष्मणक्ष्मापतेर्मांसि श्रावण संज्ञके मुनितिथौस्वात्यां गुरौ शोभने।
हाबीप(त्त)ट्टन संज्ञकेसुविदिते हैहट्ट देवी शिवा कर्मादित्य सुमंत्रिणेह विहिता सौभाग्यदेव्याज्ञया।
ई पद्यबद्धश्लोक अछि। कविता मे मात्रा-मिलानक कारणेँ कवि वर्ण आ’ हृस्व-दीर्घक हेर-फेर करबाक अधिकार रखैत छथि। हैहट्टक कोनो अर्थ नहि होइछ तेँ एकरा हयहति बूझी से उचित।‘A History of Maithili Literature’क लेखक डॉ.जयकान्त मिश्र लिखने छथि-“Karmaditya Thakur who is said to have built a temple of Shakti(HAIHATI DEVI) in 1332 A.D.at a place called Habidih, and who styled himself as a Minister of State”.सोचबाक अछि नवादा सँ मूर्त्ति मात्र सय-सवासय वर्ष पहिने उठाओल गेल अछि आ’ हाबीडीह मे हयहति देवीक स्थापना 1332 ई.मे भेल। नवादाक भगवती हयहति नहि नवाद्या अथवा नवदुर्गा थिकी स्वमेव सिद्ध होइछ।
वस्तुतःनवादा मंदिर सँ उठाओल गेल महिषामर्दिनीक मूर्त्ति गुप्तकालीन अछि आ’ एहि मंदिरक परिसर सँ प्राप्त लोढ़ी-सिलौट माला इत्यादि सब वस्तु गुप्तकालीन अछि। ई स्थान अति प्राचीन पूज्य स्थान अछि जे पूर्व मे जंगल मे विराजमान छल।
एहि दुर्गाजीक महिमा तेरहम शताब्दी मे विख्यात भए गेल छल। मिथिलाक महाराज शक्र सिंह 1284 ई. सँ1296 ई.धरि राज कयलनि। एक समय अलाउद्दीन खिजली अपन सेनापति महिमशाह(मीर मोहम्मद) सँ कुपित भए महिमशाहक शरणदाता रणथंभौरक महाराज हम्मीर सँ युद्ध कयलनि। महाराज शक्र सिंह अपन अनुभवी सेनापति देवादित्य ठाकुर एवं सेनाक संग बादशाह अलाउद्दीन खिजलीक संग देलनि। यद्यपि खिजलीकेँ रणथंभौर पर 1301 ई. मे विजय भेटलनि मुदा,एहि प्रारंभिक चरण(1296ई.)क युद्ध मे सेनापति देवादित्य ठाकुरक रणकौशल एवं किलाबंदीक कला सं प्रभावित भए बादशाह खिजली द्वारा देवादित्य ठाकुर कें रत्नाकरक उपाधि सँ अलंकृत कयल गेल।
एहि सम्मान सँ उत्साहित म0 शक्रसिंह आ’ मंत्री रत्नाकर अपन दलबलक संग काशी मे गंगास्नान एवं दान-पुण्य कय जलमार्ग सँ सिमरिया अयलाह। एतए पुनि गंगा स्नान कय नवादा पहुँचि एक दिनक विश्राम कयलनि तथा निकुँज मे स्थापित भगवतीक पूजा-अर्चना कयलनि। ई कार्तिक कृष्ण पक्षक चतुर्दशी छल। महाराज शक्रसिंहक आज्ञा सँ एक दिन पूर्वहि संपूर्ण ग्राम दीपावली मनाय एहि दुर्गास्थान मे विजयोत्सव मनओलनि। कहल जाइत अछि एहि विजयोत्सव मे महाराजक विश्वासपात्र सिपहसालार पघारी गामक चौधरी महावीर रहथिन। संयोग सँ महावीर हनुमानजीक जन्म सेहो कार्तिक कृष्णपक्षक चतुर्दशीकेँ मनाओल जाइत छल। तहिये सँ दरभंगा महाराजक किला मे,नवादा मे आ’ पघारी (बहेड़ी प्रखंड) मे द्विदिवसीय दीपावली मनाओल जाइत रहल अछि। एहि परंपरा सँ एहि दुनू गामक जमींदार लोकनिकेँ लाभ सेहो भेलनि। चतुर्दशीकेँ निज ग्राम मे आ’ अमावस्याकेँ गाम मे मलिकाइन आ’मौजे पर अपने दीयाबाती मनबैत रहलाह।
एहि सँ नवादा दुर्गा स्थानक प्राचीनताक आकलन कयल जा सकैत अछि। अहाँ कतबहु दुःख मे होइ एहिठाम आबि जगदंबाक शरण मे सिर नबाउ लागत जेना किनकहु वरदायी हाथअहाँक माथ पर पहुँचि गेल। हमर त अस्तित्वहि एही मायक कृपा सँ बाँचल अछि। हिनका शऱण मे अबितहि स्वतः मुख सँ निःसृत होइछ।


c: text/html

text:
सौराठ सभा : स्वर्णिम अतीत भखरैत वर्त्तमान
दरभंगा,मिथिला मिरर-सोनू मिश्रः सौराठ सभा गजगज करै छल। चारू भर पागे-पाग। लाल पाग। कोकटी पाग। उजरा पाग। वरक माथपर लाल, अधवयसूक कोकटी आ बूढ़क माथपर उजरा पाग। छत्ते-छत्ता। शिव मन्दिरमे दिन भरि बजैत घण्टा। योग्य वर-कन्याक मनोकमना पूर्त्ति लेल शिवलिंगपर चढ़ैत जनउ केर पथार। चाह-पान-जलपानक सजल दोकान-दौरी। सभा परिसरमे दरी, सतरञ्जी आ कि चद्दरि ओछा बैसल वरागत। हुनकासँ गप्प करैत कन्यागत। पिठारक उजरा चाननपर सिन्दूरक ठोप, लाल धोती आ लाले पाग पहिरने, आँखिमे काजर केने बैसल वरसँ हुनक योग्यता आदिक जानकारी लऽ सन्तुष्ट होइत लोक। वरपक्ष आ कन्यापक्षक बीच सामञ्जस्य बनबैत आ एक-दोसरा लेल योग्य सम्बन्ध देखबैत घटकराज। मिथिलाक्षरमे लिखल पञ्जीक पोथासँ अधिकार देखैत आ
उतेढ़ पढ़ैत पञ्जीकार। प्रतिदिन उपस्थित हजारोक संख्या टपि कऽ होइत लाख-सवा लाख होइत। एते लोकक परस्पर वार्त्तालापक स्वर दूर-दूर धरि पसरैत। सभा आयल सर-सम्बन्धी लेल लगपासक गाममे घरे-घर तरुआ-तीमन छनाइत, पकमान बनैत। कुल मिला चारू भरक समग्र वातावरण उत्सवी रंगमे रङल।
उपर्युक्त पाँती पढ़ि कोनो मिथिलावासीक मन गदगद भऽ उठत। लागत
जे मिथिलावासी अपन एहि समृद्ध परम्पराकेँ कते सहेजि कऽ रखने छथि, मुदा ई ‘फ्लैश बैक’ अछि। आइसँ लगभग पाँच दशक पूर्व धरिक ई स्थिति अछि। वर्त्तमान सर्वथा भिन्न अछि। अपनाकेँ हीन आ दोसराकेँ श्रेष्ठ मानबाक मानसिकता मिथिलाक एहि गौरवशाली परम्पराकेँ गीड़ि रहल अछि। आइ पाग नजरि अबैत अछि, मुदा आङुरपर गनबो जोगर नञि। जाहि सभामे दर्जनो पञ्जीकार बैसै छला ताहि ठाम मात्र चारि गोटे भेटै छथि। घटकराज एको गोटे नञि। वर सभ साल अबै छथि, मुदा एक-दू गोटे मात्र। तनिको तते उल्लू-दुत्थू होइ छनि जे एबापर पछताइत रहै छथि आ संग आयल लोक कान ऐँठै छथि जे आगाँ किनको नञि लऽ कऽ आयब। जाहि वैवाहिक सभाकेँ मिथिला नरेश महाराज हरिसिंह देव आइसँ लगभग 700 बरख पहिने 1326 इ. केर लगपासमे शुरू केने छला ताहिसँ हमरा लोकनिकेँ तेहन अरुचि भेल, एकर ततेक खिधांस कयल, अपन परम्पराकेँ लतिया आधुनिकताक बिहाड़िमे तेना ने उधिआय लगलहुँ जे ई ठोहि पाड़ि कनबा लेल विवश अछि। ई अपन अन्तिम साँस गनि रहल अछि। तहिया जहिया यातायात आ सञ्चार केर कोनो सुविधा नञि छल तहिया मिथिलाक धमनीमे एक रंग सांस्कृतिक चिन्तनक रक्त प्रवाहित छल। आ आइ जखन सभ तरहेँ हमरा लोकनि सम्पन्न छी आ सञ्चार आ यातायातक आधुनिक सुविधा उपलब्ध अछि तँ हमरा लोकनि अपन गौरवाशाली सांस्कृतिक परम्पराक जड़ि काटि रहल छी। हमर जे परम्परा विश्वकेँ आकर्षित केलक, कऽ रहल अछि आ एकर अनुकरणमे नव ढंगेँ सामूहिक विवाह आदि भऽ रहल अछि तकरा हमरा लोकनि त्यागि चुकल छी।
मन पड़ैत अछि एकगोट सूनल कथा। कहाँ दन एकगोट भारतीय नेता विदेश गेला। ओहि ठाम ‘नैकेट क्लब’सँ हुनका आमंत्रण भेटलनि। ओकर सदस्य क्लबमे नङटे रहै छला। से ओकरा सभसँ आमंत्रण पाबि नेताजी क्लब लेल बिदा भेला। बाटमे सोचलनि जे किए ने ओकरे सभ जकाँ उपस्थित होइ। ओकरा सभकेँ लगतै जे आधुनिक हेबामे भारत ओकरा सभसँ कनेको कम नञि अछि। बस फेर की छल, नेताजीक कार क्लब लग रूकल तँ ओ अपन सभटा वस्त्र फोलि नङटे बहरेला, मुदा ओहि ठाम स्थिति एकदम विपरीत छल। क्लबक सदस्य सभ
विचारने छला जे भारत कते विकसित देश अछि जे ओहि ठाम तेहन वस्त्र पहिरल जाइत अछि जे ओकरा ‘नैकेट क्लब’ केर प्रयोजने नञि छै। हमरा लोकनि ने भरि दिन नीचासँ ऊपर टाइट वस्त्र पहिरै छी जे थोड़े काल वस्त्र विहीन रहब स्वास्थ्यकर होइत अछि। किए ने भारतीय नेताक स्वागत भारतीय परिधानमे करी। से नेताजी जखन कारसँ बहरेला तँ हुनका स्वागतमे विदेशी सभ धोती-कुर्त्ता पहिरने चारू कात ठाढ़ छला आ नेताजी बीचमे नाङट। ठीक एहने स्थिति हमरा सभक भऽ गेल अछि। जाहि वैवाहिक सभाकेँ लऽ मिथिलावासी समग्र संसारमे विशिष्ट मानल जाइत रहला अछि, आइयो मानल जाइ छथि, तकर हमरा लोकनि गर्दनि रेति रहल छी। एखनो सभावास सभ साल होइत अछि। मधुबनी जिलाक सौराठमे सभा लगैत अछि, मुदा उसरल-उसरल सन। जाहि सभाक प्रसंग कहल जाइ छल जे सवा लाख लोक जुटबापर ओहि ठामक पीपड़क गाछक सभ पात मौला जाइ छल, पात मौलाइते लोक बूझि जाइ छल जे सभामे एक लाखसँ बेसी लोक जुटि गेला, से सभा आइ स्वयं मौला रहल अछि।
देश-विदेशसँ होइ छल जुटान
पहिने सौराठ सभामे मिथिलाक सभ जिला पूर्णिञा, खगड़िया, बेगूसराय, सहरसा, सुपौल, मधेपुरा, समस्तीपुर, मुजफ्फरपुर, हाजीपुर, देवघर, भागलपुर, मुंगेर, कटिहार, मधुबनी, दरभंगाक संग नेपालक मिथिला क्षेत्रसँ तँ लोक जुटिते छला, मध्यप्रदेश, राजस्थान, छत्तीसगढ़, झारखण्ड, महाराष्टÑ आदि राज्यक भोपाल, रायपुर, जयपुर, मालदह, वाराणसी आदिसँ सेहो मैथिल अबै छला। ई कही जे देश भरिसँ जुटै छला। देशे की विदेशोसँ अबै छला आ सभामे अपन कन्या, बहिन, भतीजी आदि लेल योग्य वर चुनै छला। कन्या पक्षकेँ योग्य वर आ वर पक्षकेँ अपना योग्य कन्या भेटि जाइ छलनि।
कतेको ठाम लगै छल सभा
पहिने मिथिलामे सौराठक अतिरिक्त सीतामढ़ीक ससौला, झञ्झारपुरक समीप परतापुर, दरभंगाक सझुआर, सहरसाक महिषी आ पूर्णिञाक सिंहासनमे सेहो ई सभा लगै छल। जेना-जेना मैथिल आधुनिक होइत गेला सभा सभ उसरैत गेल। बाँचि गेल मात्र सौराठ सभा। ईहो उसरि रहल अछि। कतेको गोटे कहै छथि जे एहूसँ बेसी ठाम सभा होइ छल आ विभिन्न जातिक लेल होइ छल जे समटा कऽ मैथिल ब्राह्मण आ कर्ण कायस्थ मात्र लेल रहि गेल।
अपवादे होइ छल घर कथा
पहिने अपवादे स्वरूप वर्त्तमान जकाँ घर-कथा होइ छल। सभटा कथा सभेसँ होइ छल। एकर बहुत रास लाभ छल। सभसँ पैघ आर्थिक लाभ छल। आइ जते कथा होइत अछि ताहिमे वर तकबापर जते खर्च भऽ जाइ छल ततेमे कतेको गोटेक बेटीक विवाह भऽ सकैछ। एकरा संग समय केर बचत सेहो छल। एहि लेल गामे-गामे बौआय नञि पड़ै छल। ई तय छल जे सभामे बालक भेटिए जेता। एके ठाम सभ तरहक बालक। एहिमे जे पसिन्न भऽ जाय। एक बरख नञि भेल तँ अगिला बरख सही। एहन नञि होइ छल जे सभा गेनिहारकेँ बौआय पड़ै छलनि। वरो पक्षक लेल ई सुअवसर छल जाहिसँ आइ हमरा लोकनि पूर्णत: वञ्चित भऽ रहल छी।
अद्वितीय वैज्ञानिक अवधारणा पञ्जी
सौराठ सभा पञ्जी केर वैज्ञानिक अवधारणापर केन्द्रित रहल अछि। जे तथ्य आधुनिक विज्ञान आइ बूझि रहल अछि तकरा मिथिला आइसँ 700 साल पहिने ने मात्र बूझि गेल छल अपितु एकरा जाँचि-परखि लागू सेहो केलक। आधुनिक विज्ञान मानैत अछि जे निकट रक्त-सम्बन्धीक बीच वैवाहिक सम्बन्धसँ बहुत रास विकार अबैत अछि। ओतहि एकरा बारि देबापर होबऽ वला सन्तान तीक्ष्ण बुद्धिक तँ होइते अछि ओकरामे अपन माता-पिताक गुण पक्ष बेसी अबैत अछि। कतेको अनुसन्धान एहि चिन्तनपर मोहर लगेलक अछि। एही तथ्यकेँ ध्यानमे राखि पञ्जीकार माता आ पिता पक्ष दिससँ ई देखि विवाहक स्वीकृति दै छथि जे कतहु कोनो पीढ़ीमे रक्त सम्बन्धक निकटता तँ ने अछि। पञ्जीकार विश्वमोहन मिश्र कहै छथि जे ओना तँ मातृ आ पितृ पक्ष दुनू दिससँ 32-32 पीढ़ीक उतेढ़ पढ़ल जाइत अछि जे एहिमे रक्तक निकटता तँ ने अछि, मुदा पितृ पक्षसँ सात आ मातृ पक्षसँ पाँच पीढ़ीमे कतहु एके कुल-मूल केर नञि होयब अनिवार्य अछि। ई काज कहियो जरैल, पिलखवाड़, ननौर, कछुआ चकौती, कोइलख आदिक पञ्जीकार एहि ठाम करै छला। आइ मात्र चारि गोटे भेटै छथि।
सामाजिक सरोकारकेँ भेटै छल मजगूती
सौराठ सभा समग्र मिथिलाकेँ समवेत हेबाक अवसर दै छल। मिथिलाक विभिन्न जिलाक लोक एकठाम जुटै छला जाहि अवसरसँ हमरा लोकनि चूकि रहल छी। सभाक यैह गुण ओहू मिथिलावासीकेँ आकर्षित करै छल जिनका कोनो कथा करबाक नञि रहै छलनि, मुदा ओ एहिमे जुटै छला। कनेको सजग मैथिल एहिमे अवश्य पहुँचथि आ जाबत सभा समाप्त नञि होइ छल ताबत की तँ अबै-जाइ छला अथवा लगपासक अपन सर-सम्बन्धी ओतऽ टिकै छला जे सामाजिक सरोकारकेँ आरो मजगूत करै छल। ककरो कन्या किंवा वरक कथा तय करेबामे भूमिका निमाहबासँ सेहो सामाजिक सरोकार अपन मूल अर्थमे बनल रहै छल। आइ हमरा लोकनि एहिसँ पूरापूरी वञ्चित भऽ रहल छी।
सभा उसरबाक मूल कारण काटर प्रथा आ मीडिया
एतेक समृद्ध परम्पराक धारा सुखा जेबाक मूलमे मिथिलावासीक परम्राक मोह छोड़ि देब तँ कारण रहबे कयल, संगहि काटर प्रथा (दहेज प्रथा) सेहो एकरा समाप्त करबामे अपन भूमिका निमाहलक। विद्याक बलपर समग्र विश्वमे अपन कीर्त्ति-पताका फरेनिहार मिथिला कहिया अर्थक पाछाँ नञि बौआयल। सभ दिन टाका-पाइसँ बेसी महत्व विद्या आ अपन संस्कृतिकेँ देलक। जेना-जेना हमरा लोकनिकेँ आधुनिकताक बसात लागल तेना-तेना हमरा लोकनि धनकेँ महत्व दैत गेलहुँ आ यैह परिवर्त्तित मानसिकता काटर प्रथाकेँ सभोमे सन्हिएलक। पुरान लोकक अनुसार वर पक्ष जुटै तँ छला, मुदा कुल-मूलसँ बेसी हुनक ध्यान कन्यागत लोकनिक बगुलीपर रहै छलनि। जखन एकर जानकारी सार्वजनिक भेल तँ विरोध आरम्भ भेल, से तेना जे लोक आयब कम कऽ देलनि आ धीरे-धीरे छोड़ि देलनि। दोसर एहि ठाम जुटऽ वला भीड़क अपन राजनीतिक उपयोग करबाक चलनसारि सेहो आघात पहुँचेलक। सभाकेँ रसातलमे पहँुचेबामे मीडियाक भूमिकाकेँ सेहो नकारल नञि जा सकैत अछि। एकरा ‘वरक बजार’ आ ने जानि की-की कहि चौल करऽ वला रिपोर्ट सभामे एनिहारकेँ रोकलक।
समाप्त नञि भेल अछि आशाक किरण
वैवाहिक सभा आ पञ्जी प्रथाक जीवनकेँ लऽ जतऽ निराशाक स्थिति अछि ओतहि आशाक किरण पूरा-पूरी समाप्तो नञि भेल अछि। जतऽ पञ्जीकार लोकनिमेसँ अधिकांश सभा आयब छोड़ि देलनि अछि ओतहि हरेकृष्ण झा नूनू बाबू, विश्वमोहन मिश्र, मङनू मिश्र आ प्रमोद मिश्र एहि परम्पराकेँ जिएने रखबा लेल भरि सभा डटल रहै छथि आ सिद्धान्त लिखैत रहै छथि। उल्लेखनीय अछि जे बहुत रास पञ्जीकार परिवारक नव पीढ़ीक लोक एहिसँ विरत भऽ गेला अछि। सरकारी सेवा आ आन-आन व्यवसायमे लागि गेला अछि। पञ्जीकारक रूपमे भेटऽ वला सम्मानमे आबि रहल कमी हुनका सभकेँ एहिसँ फराक केलकनि। पहिने गामे-गामे पञ्जीकार जाथि तँ हुनक स्वागत होइ छल। आइ एहिमे स्खलन आयल अछि। समाज पहिने जकाँ स्वागत तँ नहिञे करैत अछि, पञ्जीकारकेँ देखि सय मोन पानि पड़ि जाइ छनि। एहन विपरीत परिस्थितियोमे पञ्जीकार विश्वमोहन मिश्र अपन पुत्र विमलेन्दु शेखर मिश्र आ आलोकचन्द्र मिश्रकेँ एहि विद्यासँ जोड़ि कऽ रखने छथि आ एहिमे निपुण केने छथि। एही तरहेँ उत्तर प्रदेशक मथुरा केर मक्खन मिश्र सन लोक सेहो छथि। हुनक पूर्वज कतेको सय साल पहिने मिथिलासँ चलि गेला आ ओतहि बसि गेला। मक्खन मिश्र सभ बरख सभाक समयमे आबि मिथिला भ्रमण करैत रहला अछि। एतबे नञि अपन भातिज भूपेन्द्र कुमार मिश्रकेँ सेहो एहि ठाम अनलनि जे ई परम्परा चलैत रहय।
संकल्प लऽ योजनाबद्ध प्रयासक जरूरति
सौराठ सभाकेँ नव जीवन देबा लेल, नव उत्साह आ ऊर्जासँ भरबा लेल आवश्यकता अछि जे एक-एक मिथिलावासी संकल्प लेथि आ तय करथि जे पहिने जकाँ बेटा-बेटीक विवाह सभेसँ करब। एहिमे युवा-शक्तिक समवेत होयब सभसँ बेसी जरूरी अछि। युवा जँ चाहथि तँ कोनो धाराकेँ अपना बलपर मोड़ि सकै छथि। आइ तँ ई सभा आर बेसी उपयोगी भऽ सकैत अछि जखन लोक लग समयक घोर अभाव भेल जा रहल अछि। फेरसँ पुरान स्थिति पलटाबऽ लेल योजनाबद्ध ढंगसँ प्रयासक जरूरति अछि। एहि दिस गोट-पगरा डेगो बढ़ल अछि। पछिले साल घर कथाक बाद मिहिर कुमार झा महादेव आ चन्दन कुमार झा केर बरियाती सौराठ सभासँ बिदा भेल छलनि। शेखरचन्द्र मिश्र आदि सभाकेँ फेरसँ प्रतिष्ठित करबाक प्रयास पछिला कतेको बरखसँ कऽ रहला अछि। हिनके सभ जकाँ समग्र मिथिलासँ समवेत प्रयास हो तँ सौराठ सभा अपन अतीतकेँ दोहरा सकैत अछि। एक बेर दरभंगामे आ सीतामढ़ीमे फेरसँ सभा आरम्भ करबाक बात चलल छल, मुदा कोनो ठोस परिणाम सोझाँ नञि आयल। आउ 10 जुलाइ 2013 सँ शुरू भऽ रहल सभाक अवसरपर संकल्प ली जे अपन गौरवशाली अतीतकेँ पुन: प्रतिष्ठित करब। जते गोटे सभा उसरबासँ दुखी छथि ततबे गोटे जँ एहि दिशामे सजग भऽ सक्रिय होथि तँ सौराठ सभाक दिन घूरब कोनो असम्भव नञि।
प्रस्तुति : अमलेन्दु शेखर पाठक
साभारः (मैथिली न्यूज ब्लॉग स्पॉट)

robotstxt: allowed

filter: keep


text:
यहोवाक साक्षिसभ
—हमसभ के छियै?
हमरासभक जाइत अर भाषा नै मिलैछैय तैयो हमसभ सभक उद्देश्य एकेगो अछि। सभ से महत्त्वपूर्ण बात हमसभ बाइबलमे लिखलाहा भगवान अर सभ चीजक बनाबै वाला सृष्टिकर्ता यहोवाक, आदर करैल चाहैछियै। हमसभ येशु मसीहक अनुकरण करै क लेल कोशिश करैछियै। आरो ख्रिष्टियन कहिक चिनवैल पावलास गर्व करैछियै। भगवानक राज्यक विषयमे लोकसभक सीखबैल नियमित रूपमे समय बिताबै अछि। यहोवा भगवान अर हुनकर राज्यक विषयमे साक्षि दैल या आरो सभक बतबैक कारण हमसभ यहोवाक साक्षि कहीक चिन्हैछैय।
हमसभक साइट देखियौ। बाइबल अनलाइन पढियौ। हमसभ अर हमरासभक विश्वासक बिषयमे आरो बहुते सिख सकैछियै।


text:
पति पर निबंध
हमर बाल्यकाल के मित्र विकास चन्द्र हिमांशु भाई के कार्यालय में लेख प्रतियोगिता के आयोजन भेलन्हि. अहाँ सभ के सूचना के लेल बता दी जे हुनक लेख सर्वश्रेष्ठ घोषित कयल गेल. हुनक लेख के किछु अंश नीचा प्रकाशित अछि:
पति एक टा जीव होइत छैक जे घरे-घर पायल जाइत छैक. अहि प्राणी के देख रेख आ प्रयोग के पूरा अधिकार पत्नी नामक पद सं सम्मानित स्त्रीगन के होइत छन्हि.
पति नामक प्राणी के किछु लक्षण निम्नवत अछि:
१. एकरा दू टा आँखि होइत छैक, जाहि सं इ मूक भ क टुकुर-टुकुर तकैत रहैत अछि.
२. एकरा दू टा कान होइत छैक, जाहि सं इ पत्नी के डांटन-हांटन आ घुरकी सुनैत छथि
३. एकरा एक टा मूंह होइत छैक, जकरा खोलबाक मनाहीं होइत छैक. इ दिन में एक्के बेर भोजन (कौरा) के बेर खुलैत छैक
४. एकरा नाक में एकटा अदृश्य नाथ ( बरद आ महींष जंका) होइत छैक
५. एकर आकृति बहुत किछु मनुक्ख (पुरुष जाति) सं मिलैत-जुलैत छैक
६. इ पति में परिवर्तन सं पहिले मनुक्ख रहैत अछि


text:
पटनामे प्रधानमंत्री कैलनि अनेक योजनाक उद्घाटन ओ शिलान्यास
पटना,मिथिला मिरर-सुजीत कुमार झाः प्रधानमंत्री नरेंद्र मोदी पटनाक वेटनरी काॅलेज ग्राउंड मे आयोजित कार्यक्रम मे एक सं एक योजनाक शिलान्यास आ उद्घाटन कैलनि। प्रधानमंत्री मोदी जाहि कार्यक्रमक शिलान्यास आ उद्घाटन कैलनि ओहिमे प्रमुख अछि पटना आईआईटी भवनक उद्घाटन, दनियावां-बिहारशरीफ रेल लाइनक उद्घाटन, दीनदयाल ग्रामीण विद्युतीकरण योजनाक शुभारंभ, बरौनी खाद आ रिफायनरी कारखानाक शिलान्यास, जगदीशपुर-हल्दिया गैस पाइप लाइनक शिलान्यास, गेल योजाक शुभारंभ, पटना-मुंबई प्रीमियम एक्सप्रेसक शुभारंभ सहित अन्य योजना शामिल अछि।
अपन संबोधन मे बाजैत बिहारक मुख्यमंत्री नीतीश कुमार प्रधानमंत्री नरेंद्र मोदीकें प्रधानमंत्रीक रूपमे बिहार आगवन पर हार्दिक बधाई देलाह आ प्रधानमंत्री द्वारा शुरू कैल गेल अनेक योजनाकें लेल प्रधानमंत्री सहित अन्य संबंधित मंत्री कें धन्यवाद ज्ञापन केलाह आ संगहि मुख्यमंत्री नीतीश कुमार मंचाशीन समस्त मंत्री आ प्रधानमंत्री सं आओर नव-नव कार्यक लेल आग्रह केलाह।
अपना संबोधन मे प्रधानमंत्री मोदी कहलनि जे हमरा सबकें मिली जुली काज करवाक चाहि आ सब दुःखक एक मात्र दवाई छैक आ ओकर नाम छै विकास। जा धरि राज्य विकास नहि करत ता धरि देशक विकास संभव नहि अछि। अहि लेल सबगोटेकें एक संग काज करब बहुत बेसी आवश्यक छैक। विकासक काज मे राजनीतिक बाधक मात्र बनैत छै। प्रधानमंत्री मोदी, राज्यक मुख्यमंत्रीक सुर मे सुर मिलवैत लालू यादव पर परोक्ष रूप सं हमला करवा सं सेहो नहि बचलाह। बिहारक धरतीकें तेजस्वी धरती कहैत प्रधानमंत्री कहला जे अहि धरतीक पूत पूरा देशकें तेजस्वी बना कसैत अछि।
प्रधानमंत्री मोदी बिहरक हर संभव मदद करवाक अपन बचन वद्धता दोहरावैत पैछला यूपीए सरकार पर सेहो निशाना सधलाह आ बिहारक उपेक्षाक लेल ओहि सरकर कें जिम्मेदार ठहरेला। मोदी कहला जे देश कें सब सं बेसी रेलमंत्री इ राज्य देलक मुदा राज्य कें रेल देवाक काज हम करब। जहिया तक देशक पूर्वी भाग समृद्ध नहि हैत ता धरि देशक विकास संभव नहि अछि। बिहारक विकासक संग-संग पूरा पूर्वी भारतक विकास हमर पहिल प्राथमिकता मे सं एक अछि। हम जे वादा केलौह ओहि सं बेसी बिहारक लेल दय क जायब अहां सब निश्चित रहु।
कार्यक्रम मे प्रधानमंत्री नरेंद्र मोदीक अलावे बिहरक राज्यपाल केसरीनाथ त्रिपाठी, राज्यक मुख्यमंत्री नीतीश कुमार केंद्रीय मंत्री सुरेश प्रभु, रामविलास पासवान, रविशंकर प्रसाद, पीयूष गेायल, धमेंद्र प्रधान, रामकृपाल यादव, उपेंद्र कुशवाहा, सांसद शत्रुघ्न सिन्हा, सुशील मोदी, नंद किशोर यादव सहित अन्य नेता उपस्थित छलाह। अपना संबोधन मे सबहक नाम त प्रधानमंत्री लेलनि मुदा सांसद शत्रुघ्न सिन्हाक नाम अपना मुंह सं नहि लेलाह। संगहि प्रधानमंत्री कें मिथिला पेंटिंग सेहो भेंट कैग गेलनि।


text:
गुरुवार, 24 अक्तूबर 2013
“बसंत”कें मोन पारैत !
प्रस्तुतकर्ता Basant Village पर 1:58 pm 0 टिप्पणियाँ
शनिवार, 14 सितंबर 2013
बसंत हाई स्कूल
जिला पदाधकारी द्वरा बसंत में हाई स्कूल के सुकीर्ति भेटल
प्राप्त सूचना के अनुसार बसंत में बहुत जल्द हाई स्कूल खुलल बाला अछि
ई हाई स्कूल बसंत पारस नाथ स्टेडियम के पास खुलत
जेकर भूमि के चयन भ रहल अछि।
प्राप्त सूचना के अनुसार बसंत में बहुत जल्द हाई स्कूल खुलल बाला अछि
ई हाई स्कूल बसंत पारस नाथ स्टेडियम के पास खुलत
जेकर भूमि के चयन भ रहल अछि।
प्रस्तुतकर्ता Basant Village पर 3:57 pm 0 टिप्पणियाँ
बसंत में ईट उद्योग
प्राप्त सूचना के अनुसर बसंत के दुनु टोल में एक -एक ता ईट उद्योग
लाइग रहल अछि ई ईट भट्टी दुनु टोल के चौर में लाइग रहल अछि
लाइग रहल अछि ई ईट भट्टी दुनु टोल के चौर में लाइग रहल अछि
प्रस्तुतकर्ता Basant Village पर 3:47 pm 0 टिप्पणियाँ
बुधवार, 28 अगस्त 2013
काली पूजा 2012
दरभंगा जिलाके जाले प्रखंड केर बसंत ग्राम में एहि बेर काली पूजा खूब धूम धाम सं मनावल गेल। काली पूजनक ई 37वां बर्ष छल। बसंत ग्राम निवासी आ सम्प्रति दिल्लीमें उच्चतर पद पर कार्यरत श्री सच्चिदानन्द झा एहि बर्षक काली पूजाक भाड़ उठौने छ्लैथ आ संगहि कार्यक्रम सेहो हुनके सौजन्य सं आयोजित भेल छल। 13 नवम्बर सं 17 नवम्बर 2012 धरि आयोजित काली पूजाके अवसर पर विभिन्न प्रकारक रंगारंग कार्यक्रम राखल गेल छल। दिवाली दिन मां कालीक दक्षिणेश्वरी एवं श्यामा रुपक निर्धारित धार्मिक विधि सं पूजनोपरान्त मां कालीक पट्ट खोलल गेल। दोसर दिन समस्त परिवेश में अध्यात्मिक वातावरण तैयार करय के उद्देश्य सं जागरणक कार्यक्रम राखल गेल छल। तेसर दिन सुप्रसिद्ध मैथिली गायिका पूनम मिश्रा जीक गीतक कार्यक्रम। फ़ेर अंतिम राईत ऑर्केस्ट्राक कार्यक्रम। एहन रंगारंग कार्य्रमक आयोजन सं उपस्थित दर्शक आ श्रोताक मोन मुग्ध होयत देखाई पड़ल। अपन ईलाका में ई सब कार्यक्रम अपना- आप में अदभुत छल। विदित जे खड़का बसंत में मां कालीक पूजा 1977 सं भ रहल अछि। मान्यताक अनुसार काली स्थान शक्ति स्थलक रुपमें जागल अछि आ श्रद्धावान लोकक मनोरथ पूर्ण होयत अछि आ मनोरथा पूर्ण भेलाके खुशीमें हुनके द्वारा प्रतिमा बनायल जा रहल अछि आ पूजा पर होमय बला व्ययक वहन करैत अछि।- BHASKAR JHA
प्रस्तुतकर्ता Basant Village पर 5:10 pm 0 टिप्पणियाँ
श्री कृष्ण जन्माष्टमी
प्रस्तुतकर्ता Basant Village पर 10:18 am 0 टिप्पणियाँ
शुक्रवार, 23 अगस्त 2013
युवा फोटो
प्रस्तुतकर्ता Basant Village पर 11:22 am 0 टिप्पणियाँ
गुरुवार, 22 अगस्त 2013
हमर गॉम हमर लोक...बसंत
!!!.मिथिला मैथिल माईट पर बसंत छै एक गाम ..
वासी छी ओहि ठाम के सुमित रंजन झा हमर
नाम.!!!
प्रस्तुतकर्ता Basant Village पर 5:07 pm 0 टिप्पणियाँ


text:
हकन्न कानि रहल मिथिलाक ऐतिहासिक स्थल
इण्टरनेट युगमे पढ़ल-लिखल जानकार लोक समग्र मिथिलाक नहिञो तँ कमसँ कम अपना क्षेत्रक एहन स्थलक विस्तृत विवरण ओ चित्र विश्व भरिक इण्टरनेट उपयोग केनिहार धरि तँ पहुँचाए सकै छथि जे पर्यटनक केन्द्र बनि सकैछ। ई काज मिथिला-मैथिली सेवी-संगठन सेहो कऽ सकैत अछि। आउ विश्व पर्यटन दिवसपर संकल्प ली जे अपना क्षेत्रक ऐतिहासिक धरोहरिकेँ विश्वक मानचित्रपर स्थापित करबा लेल व्यवस्था धरि सेहो अपन बात पहुँचायब आ अपनो एहि दिशामे सधल आ ठोस सकारात्मक डेग उठायब। तखने एहि दिसवकेँ मिथिला लेल सार्थक मानल जा सकैत अछि।
जगत जननी जानकीक आविर्भाव स्थली मिथिलाक पवित्र भूमिपर जते डेग चलब ततेक ऐतिहासिक, पुरातात्त्विक आ धार्मिक स्थल भेटि जायत। ई पढ़बा-सुनबामे भने अतिशयोक्ति लगैत हो, मुदा जखन मिथिला क्षेत्रमे चारू भरि नजरि खिरायब तँ ई सहज लागत। एहि ठाम धार्मिक किंवा आध्यात्मिक स्थलक बहुतायत भेटत, तेँ ऐतिहासिक आ पुरातत्त्व स्थल एहिसँ कनेको कम नहि भेटत। धार्मिको स्थलमे अधिकांश अपनामे इतिहास आ पुरातात्त्विक महत्वकेँ समेटने अछि। जेम्हरे टहलि जाउ कने कान पाथि दियौ आ कनेको अँखिगर-चँकिगर होइ तँ ओहि ठामक सिहकैत बसात इतिहास-गाथा सुनबैत भेटि जायत। से प्राचीन मिथिला, माने ओहि मिथिलामे सेहो ई गुण भेटत जाहिमे ई नेपालक मिथिलाक संग छल आ वर्त्तमान मिथिलामे सेहो। एहि सभकेँ पर्यटन केन्द्रक रूपमे विकसित कऽ देशक, राज्यक आ मिथिला क्षेत्रक आर्थिक स्थितिकेँ तँ सुदृढ़ कयले जा सकैत अछि। आर्थिक स्थिति सबल होयत तँ आनो-आन तरहक विकास सहजे होइत चलि जायत। एकरा संगहिँ एक बेर फेरसँ मिथिला अपन विशिष्ट परिचय मन पाड़ैत विश्वक शिरो-मुकुट बनि सकैत अछि। पर्यटनक दृष्टिसँ मिथिलाक सुप्रिष्ठा आरो बढ़ि सकैत अछि। एहि ठाम एहन स्थलक कमी नञि अछि जे पर्यटन केन्द्र केर रूपमे विकसीत भऽ सकय, मुदा दुर्भाग्य अछि जे ई सभ ऐतिहासिक स्थल सभ अपन उपेक्षासँ हकन्न कानि रहल अछि।
मिथिलामे एखनो देश-विदेशसँ लोक अबै छथि। अबै छथि एहि ठामक अक्षर-ब्रह्म उपासक लोकनिक कीर्त्ति केर अवलोकन करबा लेल। मिथिलाक विद्वद् परम्परा हुनका एहि ठाम अनै छनि। शोध केर क्रममे अनेको विदेशी छात्र आ शिक्षक कामेश्वर सिंह दरभंगा संस्कृत विश्वविद्यालय, ललितनारायण मिथिला विश्वविद्यालय आ संस्कृत शोध संस्थानक धनी पुस्तकालयसँ सहयोग लेबा लेल अबै छथि। ओतहि मिथिला चित्रकलाक अवलोकन किंवा ओहिपर कोनो विशेष काज करबाक होइ छनि तँ मधुबनीक गाममे ई सभ नजरि अबै छथि। एहि हिसाबे मिथिलाक एहि क्षेत्रकेँ शैक्षिक पर्यटन केन्द्रक रूपमे विकसित कयल जा सकैत अछि। ओतहि मिथिलाक सभ जिलाक ऐतिहासिक स्थल सभकेँ विकसित कयल जा सकैत अछि। एहिमे दरभंगा केर रामायणकालीन महर्षि गौतमक स्थान, अहल्यास्थान, भैरव बलिया, नवादाक हैहट्ट देवी मन्दिर, मकरन्दा भण्डारिसौँ केर वाणेश्वरी भगवतीक संग हायाघाटक सिमरदह, दरभंगा शहरक मिर्जापुर स्थित भगवती म्लेच्छमर्दिनी, राज परिसरक माधवेश्वर परिसर स्थित तारा आ श्यामा मन्दिर सहित अन्य देवी मन्दिर, राज किलाक भीतर अवस्थित कंकाली मन्दिर, कुश द्वारा स्थापित कुशेश्वरस्थान महादेव मन्दिर, जिला मुख्यालयसँ सटले पञ्चोभ गामक डीह, कवीश्वर चन्दा झाक जन्मस्थली पिण्डारुछ, बहेड़ीक हावीडीह, भरवाड़ाक गोनू झाक गाम, कुशेश्वरस्थानक पक्षी विहार आदि एहन स्थल अछि जाहि ठामक कण-कणमे मिथिलाक इतिहास बाजि रहल अछि।
एही तरहेँ मधुबनी जिलाक महाकवि विद्यापतिक जन्मस्थली बिस्फी, कालिदासकेँ ज्ञान देनिहार उच्चैठक छिन्नमस्तिका भगवती, शिवनगरक गाण्डीवेश्वरस्थान, कपिलेश्वरस्थान, मङरौनी, बलिराजगढ़, वाचस्पति मिश्रक जन्मस्थली आ कवीश्वरचन्दा झाक सासुर अन्धराठाढ़ी, विदेश्वरस्थान, महरैल गाम लग भेल कन्दर्पीघाटक लड़ाइ केर ऐतिहासिक स्थल, मधेपुरक वाणेश्वर महादेव मन्दिर, गिरिजास्थान फुलहर, भ्रदकालीस्थान कोइलख, राजराजेश्वरी डोकहर, भुवनेश्वरीस्थान डोकहर, सौराठ सभा, उग्रनाथ महादेव भवानीपुर, राजनगरक प्रसिद्ध किला आ भूतनाथ मन्दिर, विशौल जतऽ सीता स्यंवरक समय राजा जनक महर्षि विश्वामित्रक विश्राम करबाक व्यवस्था केने छला, ठाढ़ी गाम लगक मदनेश्वर महादेव, आ कमलादित्य स्थान (परमेश्वरी मन्दिर), जमुथरिक गौरी-शंकर मन्दिर, परसा, झञ्झारपुरक सूर्यधाम, सीरध्वज जनकक पूर्वद्वारपर विराजमान शिलानाथ जे आब शिलानाथ गाममे छथि, एही क्षेत्रक ददरी, जगवनक विभाण्डकाश्रम जाहि ठाम विभाण्डक मुनिक कुटी छलनि, जयनगर लग श्रीकूपेश्वर, कलना गामक श्रीकल्याणेश्वर पचहीक श्रीचामुण्डास्थान, महादेव मठ लग शुक्रेश्वरी भगवती, बाबू बरही प्रखण्डक सड़रा-छजनाक बीच पाँचम-छठम शताब्दीक अवतारी पुरुष सलहेसक डीह, सरिसवक अयाची मिश्रक डीह, सिद्धदेश्वरी स्थान, सूर्य मूर्ति सवास सहित दर्जनो आरो एहन स्थल अछि जे पर्यटन स्थलक रूपमे विकसित हेबाक अर्हता रखैत अछि।
तहिना समस्तीपुर जिलाक ओइनी जे मिथिलाक राजधानी रहल अछि आ जाहि ठाम महाकवि विद्यापतिक समय बितलनि आ अपन अधिकांश रचना ओ एही ठाम केलनि, ओइनी पहिल हिन्दी तिलस्म उपन्यास लेखक देवकी नन्दन खत्रीक जन्म भूमि हेबाक संग स्वाधीनता समरमे अपनाके होमि देनिहार खुदीराम बोससँ सेहो जुड़ल रहल अछि। एकरा अतिरिक्त पूसाक शिवसिंह डीह, महाकवि विद्यापतिक निर्वाण भूमि वाजितपुर विद्यापति नगर, मोरवाक खुदनेश्वरस्थान, पाण्डव लोकनिक अज्ञातवासक स्थल रहल पाँड डीह, मंगलगढ़, पटोरीक बाबा केवल स्थानमे अमर सिंह केर पूजन लेल देश-विदेशसँ लोक अबै छथि, महान दार्शनिक उदयनाचार्यक गाम करियन, जागेश्वरस्थान विभूतिपुर, मालीनगर शिवमन्दिर, धोली महादेव मन्दिर खानपुर, धमौनक निरञ्जन स्वामीक मन्दिर आ सन्त दरिया साहेबक आश्रम, मन्नीपुर भगवती स्थान, रोसड़ा टीसनसँ किछु पूबमे अवस्थित विधिस्थान जतऽ चतुरानन ब्रह्मा विराजमान रहला, शहरक थानेश्वरस्थान, मुसरीघरारीक भगवती स्थान सहित अनेको मन्दिर आदि अछि जे इतिहास-गीत गाबि रहल अछि। एकरा सभकेँ एक-दोसरसँ जोड़ि पर्यटन केन्द्रक रूपमे विकसित करब सम्भव अछि।
राष्टकवि रामधारी सिंह दिनकरक जन्मस्थली रहल बेगूसराय जिलाक नौलागढ़, जयमंगलागढ़, वीरपुर-बरियारपुर, शिव मन्दिर (गढ़पुरा), सिमरियाघाट, मुजफ्फरपुर केर खुदीराम बोस स्मारक, गरीबनाथ मन्दिर, कोठियाक मजार, दाता कम्मल शाहक मजार, शिरुकहीशिरफी काँटी, पूर्णिञा केर भगवती पूरनदेवीक मन्दिर, सिकलीगढ़, किशनगञ्ज केर चर्चित खगरा मेला, लखीसराय केर श्रृंगी ऋषिक आश्रम, अशोकधाम, जलप्पा स्थान, गोविन्द स्थान रामपुर, पोखरामा, सहरसा जिला केर उग्रतारा स्थान महिषी, लक्ष्मीनाथ गोसाइँक कुटी वनगाम, मण्डन-भारती स्थान, कन्दाहाक सूर्यमन्दिर, मत्स्यगन्धा मन्दिर, उदाहीक दुर्गा मन्दिर, नौहट्टाक शिव मन्दिर, देवनवन शिवमन्दिर, कात्यायनी मन्दिर, मधेपुरा केर कारू खिरहरि स्थान, सिंहेश्वरस्थान, रामनगर काली मन्दिर, दौपदीक वसन्तपुर किला, माता सीताक प्राकट्य स्थली सीतामढ़ी केर जानकी मन्दिर, पुनौराधाम, हलेश्वरस्थान, चामुण्डा स्थान, शिवहर जिलाक द्रौपदीक जन्मस्थली मानल जायवला देवकुलीधाम, वैशाली जिला अन्तर्गत महनारमे गंगातटपर स्थित गणिनाथ गोविन्दक स्थान, बसाढ़, कटिहार केर लक्ष्मीपुरक गुरु तेगबहादुरक ऐतिहासिक गुरुद्वारा, पक्षी अभयारण्य गोगाविल झील, कल्याणी झील, बेलबा, बल्दीबाड़ी, शान्तिवट ओला फसीया, नवाबगञ्ज, दुभी-सूभी, मनिहारी, बल्दीबाड़ी आदि चर्चित स्थल रहल अछि आ सभक अपन ऐतिहासिक आ धार्मिक महत्व अछि।
एही तरहेँ चम्पारण केर बेतिया राज, सोमेश्वर महादेव मन्दिर, सीता कुण्ड, चण्डीस्थान, हुसैनी जलविहार, गान्धी स्मारक, वाल्मीकि आश्रम, व्याघ्र परियोजना, देवघर स्थित बाबा बैद्यनाथ धामक संग त्रिकुट, नन्दन पहाड़, नौलखा मन्दिर, वासुकीनाथ मन्दिर, भागलपुर केर सुल्तानगञ्जमे गंगाक बीच अवस्थित बाबा अजगैबीनाथ, विक्रमशिलाक क्षेत्र, मन्दार पहाड़, कहलगामक ऋषि जाह्नुक स्थान, मनसा देवी मन्दिर, विषहरि स्थान, कुप्पाघाट, मुंगेरमे अवस्थित मीरकासिमक किला, माँ चण्डिाकस्थान कर्णक उन्टल कराह, पीरशाह मुफाक गुम्बज, शाह सूजा केर महल, लाबागढ़ीक ऋषि-कुण्ड आदिक कोण-कोणसँ इतिहास बजैत अछि।
बहुत रास एहनो स्थल अछि जे एके नामसँ अनेक ठाम अवस्थित अछि। जेना देकुलीधाम, ई दरभंगा, समस्तीपुर आ शिवहर तीनू ठाम अछि आ तीनूकेँ ऐतिहासिक मानल जाइत अछि। एहिमे भैरवीस्थान केँ सेहो देखल जा सकैत अछि। ई मन्दिर मिथिलामे दू ठाम अछि। पहिल मधुबनी जिलान्तर्गत कोठिया ग्रामसँ एक किमीपर अवस्थित अछि आ दोसर औराइ क्षेत्र सीतामढ़ी जिलामे अछि। तहिना महिषासुर मन्दिर अन्दामा, उमामहेश्वर महादेव मठ, लदहोक भगवान विष्णु केर मन्दिर, ज्योतिरीश्वरक जन्म स्थान पाली, विष्णु बरुआर सूर्य मन्दिर आदि अनेक ऐतिहासिक ओ पुरातात्त्विक स्थल मिथिलामे अछि।
पोखरिक पेटमे इतिहास
मिथिला क्षेत्रकेँ नदीक नैहर कहल जाइत अछि। एहि ठाम गंगा, कोसी, कमला, गण्डक, धेमुरा, त्रियुगा, बलान आदि सैकड़ो पैघ-छोट नदीक संग हजारोक संख्यामे विशाल पोखरि सभ सेहो अछि। एहि पोखरि सभमे सेहो इतिहास नुकायल अछि। ई समय-समयपर पुरातात्विक महत्वक मूर्त्ति आदि दैत रहल अछि। एखनो दैत अछि। ओतहि पोखरि खूनल जेबाक सेहो अपन इतिहास अछि। एकरा सभक इतिवृत्ति सेहो नव-नव तथ्यक जनतब दऽ सकैत अछि आ एहिमेसँ कतेको पर्यटक केर आकर्षणक केन्द्र बनि सकैत अछि।
समवेत जनशक्तिक प्रयोजन
ई सभ अछि बानगी भरि। एहन सैकड़ो अन्य महत्वपूर्ण स्थल अछि जे अचर्चित रहि गेल। एहि ठामक प्राय: मन्दिरमे पूज्य देवी-देवता कोनो ने कोनो समयमे कतहु खेत जोतैत काल तँ कतेको बेर माटि खुनैत काल किंवा पोखरिमे भेटला। कतेको ठाम पुरातात्विक महत्वक देवी-देवताक प्रस्तर-प्रतिमा कोनो मन्दिर परिसरक गाछ तर खुजल अकासक नीचा पड़ल छथि। मिथिला क्षेत्रमे जते डीह अछि सभक कोखिमे कोनो ने कोनो कालखण्डक इतिहास दबल पड़ल अछि। एकर सभक गहन अध्ययन, अनुसन्धान-अन्वेषणसँ इतिहासमे नव पन्ना के कहय नव अध्याय धरि जुटि सकैत अछि, मुदा एकरा उजागर के करत? ई यक्ष प्रश्न अछि। जखन धरतीपर विराजमान ऐतिहासिक स्थल सभकेँ स्वतंत्रताक 66 साल बादो पर्यटन केन्द्रक रूपमे विकसिति हेबा लेल मुँहतक्की अछि तखन धरतीक नीचाँ कुहरि रहल इतिहासक पीड़ाकेँ के कान-बात देत? एहि लेल चाही मिथिलाक समवेत जनशक्ति जे अपन जनप्रतिनिधिक माध्यमे व्यवस्थाकेँ बाध्य कऽ सकय जे पर्यटन केन्द्रक रूपमे जाहि कोनो स्थलमे सम्भावना अछि तकरा ओहि रूपमे विकसित कयल जाय। विश्वक पर्यटन-मानचित्रपर एहि सभ स्थलक आबि गेने जखन पर्यटक पहुँचता तँ ओ कतऽ रहता, की खेता, कोन ठामक वाहनपर यात्रा करता, निश्चित रूपसँ मिथिलाक आ ई क्षेत्रक पैघ आर्थिक आधार बनि सकत, मुदा ई मात्र सोचबा भरिसँ नञि होयत। एहि लेल दृढ़ संकल्पक प्रयोजन अछि। अन्यथा एहिना पर्यटन दिवस सभ साल अबैत रहत आ जाइत रहत। हमरा लोकनि बस पर्यटकीय दृष्टिसँ क्षेत्रक विकासक सपना टा गबैत रहि जायब। एकर गुण-गरिमाक कीर्त्तन टा करैत रहि जायब।
हम अपनो डेग बढ़ाबी
व्यवस्थाकेँ अपना क्षेत्रक ऐतिहासिक, पुरातात्त्विक ओ धार्मिक स्थलकेँ पर्यटन केन्द्रक रूपमे विकसित करबा लेल तँ अवश्ये कही, मुदा एहि लेल ओकरेपर ओठङने काज चलऽ वला नञि। एहि लेल अपनो डेग बढ़ेबाक प्रयोजन अछि। अपना क्षेत्रक महत्वपूर्ण स्थलक दर्शन लेल अपना ओहि ठाम एनिहार सर-कुटुम्बकेँ प्रेरित कऽ हम छोट सन सकारात्मक प्रयास कऽ सकै छी। मन पड़ैत अछि असोमक गुवाहाटी केर बोकाखातक ओ कॉलेज जाहि ठाम साहित्य अकादेमी दिल्लीक संगोष्ठी आयोजित छल। ओहि ठाम लगभग दू सय छात्र-छात्रा बेराबेरी ई कहैत रहला जे ‘काजीरंगा’ अवश्य घूमि लेब। से ई नञि जे एक गोटे कहलनि तँ ओ सूनि रहल दोसर नञि कहता। एकाँएकी सभ कहलनि। आ अन्तत: शान्त पड़ल उत्कण्ठा तेना जागल जे ‘काजीरंगा’ देखने बिनु नञि रहि सकल रही। हमरा लोकनिकेँ स्वयं सेहो एहि ठामक सभ महत्वपूर्ण स्थलक पर्यटन तँ करी। जाहिसँ एहि सभक जानकारी आबऽ वला पीढ़ीक बीच बाँटि सकी। हमरा लोकनिकेँ सेहो स्वभाव विकसित करऽ पड़त। एकरा संग आजुक इण्टरनेट युगमे पढ़ल-लिखल जानकार लोक समग्र मिथिलाक नहिञो तँ कमसँ कम अपना क्षेत्रक एहन स्थलक विस्तृत विवरण ओ चित्र विश्व भरिक इण्टरनेट उपयोग केनिहार धरि तँ पहुँचाए सकै छथि जे पर्यटनक केन्द्र बनि सकैछ। ई काज मिथिला-मैथिली सेवी-संगठन सेहो कऽ सकैत अछि।
आउ विश्व पर्यटन दिवसपर संकल्प ली जे अपना क्षेत्रक ऐतिहासिक धरोहरिकेँ विश्वक मानचित्रपर स्थापित करबा लेल व्यवस्था धरि सेहो अपन बात पहुँचायब आ अपनो एहि दिशामे सधल आ ठोस सकारात्मक डेग उठायब। तखने एहि दिसवकेँ मिथिला लेल सार्थक मानल जा सकैत अछि।
आउ एक नजरि नेपालक ओहि मिथिलो दिस दी जे पर्यटनक दृष्टिसँ सजग अछि आ हमरा सभसँ बहुत आगाँ अछि।
एहिमे नेपालक जनकपुर स्थित माँ जानकी मन्दिर प्रमुख अछि जतऽ प्रतिवर्ष हजारो पर्यटक पहुँचै छथि। एहि ठाम धनुषा, खिरोइ नदी लग स्थित योगनिद्रास्थान, सखरा गाम स्थित कालिकास्थान श्रीजलेश्वर, श्रीक्षीरेश्वर, कुसुमा गामक याज्ञवल्क्याश्रम, श्री मिथिलेश्वर, हरिहरस्थान, वाल्मीक्याश्रम, कौशिकाश्रम, कामेश्वरनाथ महादेव मन्दिर आदि चर्चित स्थल रहल अछि।
साभारः (मैथिली न्यूज ब्लॉग स्पॉट)


text:
राज्य सरकारक कार्य कुशलता पर प्रश्नचिन्ह लगबैत सिकटिक चचरी पुल
दिल्ली, मिथिला मिरर-राहुल कुमार रायः जी हां, इ थिक बिहार सरकार‘क नारा ‘बनता बिहार बढ़ता बिहार‘ आ केन्द्र सरकार‘क सबका साथ-सबका विकास’ केर जिबैत-जागैत प्रत्यक्ष प्रमाण। इ छायाचित्र अररिया जिला‘क सिकटी प्रखंडक ढंगरी गाम‘क अछि। एहिठाम पुल नहि हेबाक कारणे रामनगर, पोठिया, बलवारी, सहित कएकटा गामक लोक सभके प्रखंड मुख्यालय जेबाक लेल बड पैघ बाट‘क दूरी तय करय पडै़य छनि। इ समस्या एकहिठाम नहि अछि एहि तरहक चचरी पुल आ नाव केर कारण एतय दुघर्टना भेनाई आम बात भऽ गेल छैक। एहि क्षेत्रक स्थानीय सांसद छथि मो. तस्लीमुद्दीन आ विधायक आनंदी यादव। एक तरफ जनता क्षेत्र समस्या त्रस्त अछि तऽ दोसर दिस सांसद आ विधायक महोदय अपनामे मस्त छथि। किनको ध्यान एहि समस्या दिस नहि जा रहलनि अहि।
एहि पुल कें नहि बनला सं जनता मे रोष छनि। जतय सूबे‘क सरकार द्वारा सगरो पुलक जाल बिछेबाक बात कहल जा रहल अछि ओतय एहि तरहक पुल सरकार कथनी आ करनी कें जगजाहिर कय रहल अछि। स्थानीय युवक अभिषेक कुमारक कहब छनि जे एहि पुल कें नहि बनला सं स्थानीय लोक बड दिक्कत‘क सामना करैय पड़ैत अछि। एहि कार्य कें अतिशीध्र सरकार द्वारा काएल जाय अन्यथा आबय वला विधान सभा चुनाव मे भारी परिणाम भुगतय पडतनि।


text:
भोरका अर्घ्य‘क संग संपन्न लोक आस्थाक महापर्व ‘चैति छठि’
दिल्ली, मिथिला मिरर-राहुल कुमार रायः आस्थाक महापर्व ‘चैति छठि’ आइ सुरूज देव कें भोरका अर्घ्य‘क संग संपन्न भेल। इ एक बरखमे दू बेर मनाओल जाएत अछि। चैत शुक्लपक्षक षष्ठी केर मनाओल जाएवला पर्व कें ‘चैति छठि’ आ कार्तिक शुक्लपक्षक षष्ठी कें ‘कार्तिकी छठि’ कहल जाइत अछि। । चारि दिन सं कठोर नियम के पालन करैत आ तीन दिनक कठोर उपवास बृहस्पतिदिन उगैत सुरूज अर्घ्य‘क उपरांत संपन्न भेल। मिथिला सहित देश भरिमें आस्था‘क महासैलाब उमड़ि परल छल। घाट पर छठि मैया के पारंपरिक लोक गीत सं वातावरण आओर गुंजयमान भऽ गेल छल। भोरक अर्घ्य देबाक लेल भोर के घाट पर श्रद्धालु लोकनिक भीड़ जुटनाई शुरू भऽ गेल छल। कोनिया(सूप), डगरा, पथिया आदि में टिकरी, पिरूकिया, भुषबा, सांच, एवं ऋतुफल सं भरल डाला लय गीत गाबैत घाट पर पहुुंचलि।
वरति लोकनि फल आदि लय पूरब दिस मुंह कय भगवान भास्कर के उदय हेबाक बाट जोहि रहल छलथि। अंततः हुनक इंतजार खत्म भेलनि आ भगवान भास्कर के उगैत दर्शन कय हुनक अर्घ्य देबाक संग पर्व के समापन भेल।वरति लोकनि स्नादि कय घाट पर डालामें ओंकरी छिटला के बाद ओंकरी खाय अपन तीन दिनक कठोर उपवास तोड़लनि। ओकरा बाद उपस्थित जन के बीच ओंकरी बांटली ओहिके बाद समस्त देवता के पूजा-पाठ करैत घर आबि जे पहिले हुनका वास्ते भोजन तैयार भेल छल तेकरा ग्रहण केलि। एहि सं पहिले संध्या अघ्र्य के बाद वरति लोकनि भोरका अर्घ्य के तैयारी मे लागि गेलि।


text:
तीन कातसँ तीन गोट महान नदीसँ (पूबमे कोसी, दक्षिणमे गंगा आ पश्चिममे गंडक) घिरल आ दू टा अन्तराष्ट्रीय सीमासँ (नेपाल आ बांग्लादेश) सटल मिथिलाक अपन विशिष्ट भौगौलिक, राजनीतिक आ आर्थिक महत्व अछि। खेती, माल-जाल पोसनाय आ माछ-पालन मिथिलाक प्रमुख आर्थिक गतिविधि अछि आ एहि क्षेत्रक लोकक लेल जीविकाक मुख्य साधन सेहो।धान, गहूम, दलहन, तेलहन, मकईक अलावा बांस, जूट, आम, लीची, केरा आ मखान मिथिलाक प्रमुख कृषि उत्पाद अछि। एकर अलावा मिरचाय, धनि, हरदि, आद, पान आ तमाकुल सन नगदी फसलक उत्पादन सेहो होएत अछि।
उपजाऊ माटि आ पानिक प्रचूरता रहलाक उपरान्तो मिथिलामे खेतीक स्थिति दयनीय अछि। क्षेत्रमे खेती मूलतः बरखाक पानि पर निर्भर रहैत अछि। मिथिलामे बाढ़ि आ रौदी दुनूक प्रकोप देखल जाएत अछि। कोनो क्षेत्रमे नियमित रूपें एहि दुनु प्रकोपक एक संगे बनल रहब प्राकृतिक आपदासँ बेशी भौतिक अक्षमता आ उदासीनताक संकेतक अछि। बाढ़ि, बरखा आ भूमिगत पानिक संरक्षित क' रउदिक समयमे विभिन्न माध्यमे एकर सदुपयोग कएल जा सकैछ। पानिक समुचित प्रबंधनसँ मात्र रौदी आ दाहीक समस्याक समाधाने टा हएत से नै अपितु एकरा संगे-संग विद्दुत उत्पादन आ उद्योगक स्थापनाक अलावा आर्थिक प्रगतिक आर कतेको विकल्प खुजि जाएत।बाढ़ि नियंत्रण आ जलप्रबंधन के बिना हरियर आ समृद्ध मिथिलाक परिकल्पना संभव नै। एहि लेल बाढ़िसँ प्रभावित आ संवेदनशील स्थान सभके चिन्हित क' नदी पर बान्ह बनेबाक खगता अछि। मिथिला क्षेत्रमे बाढ़िक पानिक मुख्य श्रोत आ कारण नेपालसँ बहुत बेसी मात्रामे छोड़ल जाएवला पानि अछि। भारत सरकार कहियो एहि सन्दर्भमे नेपाल सरकारसँ वार्ता करबाक प्रति गंभीर नहि भेल। एहि संदर्भमे राजनीतिक आ सामाजिक दुनु स्तर पर एखन धरि कएल गेल प्रयास हतोत्साहित करए वला अछि। नेपाल सरकार संगे मिलि बान्ह बनेबाक योजना पर काज करबाक बेगरता अछि।
जँ उद्योगक गप करी त' मिथिलाक औद्योगिक विकास मात्र बेगुसराय (बरौनी) आ मुजफ्फरपुर जिला धरि सकुचल अछि। समुचित समृद्धि आ सामाजिक संतुलनक लेल औद्योगिक विकेंद्रीकरण आवश्यक अछि। दड़िभंगा, मधुबनी, भागलपुर, मुंगेर, सहरसा, सुपौल, पुर्णिया, कटिहार, मोतिहारी, बेतिया, चंपारण सहित आन सभ जिलामे उद्योगक नीक सम्भावना अछि। मुजफ्फरपुर, दड़िभंगा, पूर्वी चंपारण, पश्चिमी चंपारण, मधुबनी संगहि आर कतेको जिलामे बहुत रास चीनी मिल आ आन लघु-कुटीर उद्योग सभ मरणासन्न स्थिथिमे पड़ल अछि। एकरा सभके पुनरुत्थानक दिशामे डेग बढ़ेबाक बेगरता अछि। नेपालक सीमानसँ सटल पूर्वी चम्पारण, पश्चिमी चम्पारण, सीतामढ़ी, मधुबनी, सुपौल, अररिया आ किशनगंज भारत-नेपालकें रेलमार्गसँ जोड़ैत अछि। एहि कारणें ई सभ क्षेत्र ऐतिहासिक, भौगौलिक, राजनीतिक आ आर्थिक दृष्टिकोणसँ महत्वपूर्ण अछि। एहिना कटिहार, पुर्णिया आ किशनगंज बांग्लादेशक सीमानसँ सटल हेबाक कारणे महत्वपूर्ण अछि।
दड़िभंगा उत्तर बिहारक संगे-संग नेपालक लेल सेहो चिकित्साक प्रमुख केंद्र थिक। गिनतीक लेल एहि ठाम बहुत रास चिकित्सीय महाविद्यालय आ संस्थान सभ अछि मुदा यदि गुणवत्ताक गप करी त' भारिसके एतुका संस्थान सभ देशक कोनो प्रसिद्द संस्थानक बराबरी क' पाओत। चिकित्सा विज्ञानमे आएल क्रांतिसँ दड़िभंगाक चिकित्सीय महाविद्यालय आ संस्थान सभ प्रायः वंचिते अछि।
कोनो क्षेत्रक अर्थ्व्यवास्थामे ओहि क्षेत्रक पर्यटन उद्योगक बड्ड महत्व होएत अछि। दड़िभंगा, मधुबनी, सीतामढ़ी, मुंगेर, चंपारण, मुजफ्फरपुर, वैशाली, देवघर संगहि आर बहुत रास जिलामे पर्यटनक असीम संभावना अछि। मिथिलाक ऐतिहासिक आ सांस्कृतिक महत्वकें देखैत यदि एहि क्षेत्रमे पर्यटनक मूलभूत सुविधा पर धियान देल जाए आ समुचित प्रचार-प्रसार कएल जाए त' पर्यटन मिथिलामे एकटा पैघ उद्योगक रूपमे स्थापित भ' सकैछ।
संदर्भगत राजनीतिक योजना आ नीतिक खगता त' अछिए संगहि सामाजिक चेतनाक सेहो अभाव अछि। मूलभूत सुविधाक अभावमे औद्योगिक विकासक परिकल्पना दुर्लभ अछि। सड़क, बिजली, पानि, परिवहन, संचार, इत्यादिक विकास करब आवश्यक अछि। किछु मामालामे प्रगति भेल अछि मुदा मिथिला क्षेत्र एखनो पछुआएल अछि, अवहेलित अछि। जँ एहि सभ क्षेत्रक विकास दिस धियान देल जाए आ सकारात्मक डेग उठाएल जाए त' मिथिलाक अर्थव्यवस्थामे एकर नीक योगदान भ' सकैछ आ ताहिसँ सकल राष्ट्रीय घरेलू उत्पादमे सेहो उत्तरोतर वृद्धि होएत।
जँ साल 2010-11क "बिहार आर्थिक सर्वेक्षण रिपोर्ट"क मानी त' दक्षिण आ मध्य बिहारक तुलनामे उत्तरी बिहारक (मिथिला क्षेत्रक) सकल मंडलीय घरेलू उत्पाद बहुत कम अछि। पटना,जहानाबाद गया, बक्सर आ भोजपुर जिलाक तुलनामे सहरसा, मधेपुरा सुपौल आ दड़िभंगा जिलाक सकल मंडलीय घरेलू उत्पादमे एतेक अंतर मिथिला क्षेत्रक भ' रहल उपेक्षाक प्रत्यक्ष प्रमाण थिक। सर्वेक्षणक अनुसारे सहरसा, मधेपुरा, सुपौल, दड़िभंगा सहित आर बहुतो उत्तर बिहार स्थित जिला सभ सम्पूर्ण बिहारक तुलनामे सभसँ बेसी निर्धन जिलामेसँ अछि। आर्थिके विकास टा उपेक्षाक मापदंड अछि से नहि। साक्षरता दर आ स्त्री-पुरुख लिंगानुपातक मामलामे सेहो मिथिला शेष बिहारसँ खूब पाछा अछि। प्राथमिक स्तर पर शिक्षाक दिशामे काज भेल अछि मुदा मिथिला क्षेत्र अहूमे पिछड़ल अछि। आठम अनुसूचीमे सूचीबद्ध आ देशक नवम सभसँ बेशी बाजय जाएवला भाषा रहलाक बादो एखन धरि मैथिली प्राथमिको स्तर धरि लागू नै भ' पाओल अछि ताहिसँ पैघ विडम्बना आर की भ' सकैछ?
सरकार द्वारा बहुत रास योजना सभ चालायल जा रहल अछि जाहिमे "किसान क्रेडिट कार्ड योजना", "स्वर्णजयंती ग्राम स्वरोजगार योजना (SGSY)", "प्रधानमन्त्री रोजगार गारंटी योजना (PMEG)", "भूमिगत जल सिंचाई योजना", "मनरेगा (MNREG)", "इंदिरा आवास योजना (IAY)", "जवाहर रोजगार योजना" इत्यादि प्रमुख अछि। मुदा समुचित जानकारी आ मार्गदर्शनक अभावमे जन-सामान्य योजना सम्बन्धी नियम-कायदा (जेना की योजनाक लाभ उठेबाक पात्रता, योजनासँ भेटयवला लाभ एवं आन प्रावधान सभ)सँ अवगत नै रहैत छथि। एक त' योजनाक समुचित लाभ उपयुक्त व्यक्तिकें भेटिते नहि अछि आ जँ भेटितो अछि त' बिचौलिये (ठिकेदार, स्थानीय नेता, प्रशासन) सभक जेबी भरैत-भरैत योजनाक पाए सधि जाएत अछि। एहि सम्बन्धमे समुचित, नियमित आ इमानदार सरकारी पर्यवेक्षणक सर्वथा अभाव अछि। उपयुक्त लाभार्थीकें चिन्हित करब, योजना राशिकें बखरा-बाँट होएसँ रोकबाक लेल सीधे लाभार्थिक खातामे टाकाक हस्तान्तरणक व्यवस्था करब, लोक सभमे सभ योजनाक ससमय आ समुचित जानकारी उपलब्ध कराएब आ अनियामितताक त्वरित सुनवाईक व्यवस्था करब आवश्यक अछि। योजना निर्माणक समय योजनाक कार्यान्वयनक बाटमे अबएवला व्यवहारिक, सामाजिक आ राजनीतिक बाधा सभके धियान राखल जाएत तखने योजना सभक प्रभावी ढंगसँ अनुपालन संभव अछि। कोनो योजनाक लेल केंद्र द्वारा आवंटित धनराशिक पूर्ण आ समुचित सदुपयोग नहि होएब सेहो पैघ समस्या अछि। "मानव विकास संस्थान, नव दिल्ली"क रिपोर्टक अनुसारे बिहार केंद्रीय धनक पूर्ण उपयोग करएवला राज्यक श्रेणीमे सभसँ निचा अछि। एतबहि नै, राज्य सरकार द्वारा स्थानीय निकायकें आवंटित धनराशिकें सेहो अनियमित आ अपूर्ण उपयोग कएल जाएत अछि। आवंटन-स्थलसँ योजना-स्थल धरि पहुँचैत-पहुँचैत आवंटित राशि छिगरी-बिगरी भ' जाएत अछि। एहिमे स्थानीय नेता आ प्रशासनक हाथ त' अछिए संगहि लोकक बीच पसरल अज्ञानता सेहो पैघ बाधक अछि।
उद्योगक उदासीनता, बाढ़िक पानिमे दहाएल आ रौदीक धाहमे झड़कल खेत-पथारसँ आमदक अभाव आ रोजगारक अकाली मिथिलामे पलायनकें सेहो खूब बढ़ाबा देलक अछि। तकनीकि दक्षताक अभावमे मौसमी पलायन (धानरोपनी, धनकटनी, रब्बी-रतीक समय) बेसी होएत अछि। आ ताहूमे जे कियो बिचौलिया या ठेकेदारक चंगुलमे फँसि जाएत छथि से अपन मजूरीक एकटा नमहर हिस्सा ओकरे उसरगि अबैत छथि। पलायनसँ कोनो क्षेत्रक सामाजिक संरचना पर त' प्रभाव पड़िते अछि संगहि संस्कृतिक आयातक जोखिम सेहो बढ़ि जाएत अछि। ओना पलायनक अगबे नोकसाने टा अछि से नहि। पलायनक एकटा दोसरो पक्ष अछि। पलायनसँ गामक जिनगी किछु बेसी सहज सेहो भेल अछि। दिल्ली, पंजाब, हरियाणा, बम्बई, बंगाल सन नगर/महानगरमे काज/मजूरी क' गाम पाए पठेबाक परिणामस्वरूप गामक जीवन-स्तर आ जीवन शैलीमे सुधार सेहो भेल अछि। अवसर कही वा बाध्यता मुदा पलायनक परिणामस्वरूप गाम-घरमे पुरुखक संख्या कम भेल अछि जाहिसँ मिथिलाक स्त्रीगन सभ घरसँ बहरा रहल छथि आ सामाजिक प्रक्रियामे अपन योगदान द' रहलनि अछि। राजनीतिमे आरक्षणक नियम सेहो महिला सभके आगू बढबामे सहायक रहल अछि। मुदा जतए साक्षरता दर एते कम हो ओतए अधिकारक समुचित ज्ञान हेबाक गप करब उचित नै आ ताहू मे महिलाक साक्षरता दर त' आर दयनीय अछि। आ जखन अधिकारे नै बूझल तखन त' कर्तव्यक ज्ञानक कोनो गप्पे नै। एखनो बेसीतर महिला कागते टा पर अगुआएल छथि। वास्तविकता त' ई अछि जे राजनीतिक वा सामाजिक प्रक्रियाकें अंश रहितो आ आरक्षणक फलस्वरूप ऊँच पद पर आसीन रहलाक बादो हुनका लोकनिक अधिकारक प्रयोग घर/समाजक पुरुखे सभ करैत छथि।
सूचनाक अधिकार क़ानून अपना संगे जागृतिक नव भोर त' अनलक मुदा अज्ञानक अन्हरियामे रहए वला लेल भोरहरबाक की महत्व? ई स्थिति चिंतनीय अछि, दुखद अछि आ हास्यास्पद सेहो अछि। प्राथमिक, माध्यमिक आ उच्चस्तरीय शिक्षा व्यवस्थामे बदलाव, पाठ्यक्रममे व्यावसायिक आ व्यवहारिक विषय-वस्तुक समावेश, गुणवत्तापूर्ण आ समुचित उच्त्तर शिक्षाक व्यवस्था, क्षेत्रमे बैंकिंग सुविधाक बेसीसँ बेसी विकास, कम सूदि पर आ कम कागती प्रक्रियासँ सुगमतासँ उपलब्ध रीन, काजक गुणवत्ताक अनुसारे समुचित मजूरी, मूलभूत सुविधाक उपलब्धता इत्यादि किछु एहन मौलिक आवश्यकता अछि जाहि बिनु समृद्ध आ पलायनरहित मिथिलाक सपना नहि पुड़ि सकैत अछि। लगभग ६६ हजार वर्ग किलोमीटरमे पसरल मिथिलाक सात कड़ोरसँ बेसी मिथिलावासी अधरमे लटकल अपन भविष्य आ मिथिलाक विकास लेल सरकारी-तंत्र दिस टकटकी लगेने छथि, कहियो त' मिथिलाक ओ पुरान गौरव आपस घुरि आओत !
(c) पंकज चौधरी "नवलश्री"
(तिथि : ०३-०१-२०१३)
******"मिथिला चेम्बर आफ कामर्स एण्ड इंडसट्रीज", कोलकाता द्वारा प्रकाशित होमयवला मैथिली पत्रिका "श्री मिथिला"क जनवरी-मार्च २०१३ (वर्ष-११, अंक-१)मे प्रकाशित


text:
रैली कें लय सुरक्षाक अभूतपूर्व तैयारी, पटना पहुंचला पीएम
मुजफ्फरपुर,मिथिला मिरर-सुजीत कुमार झाः शनिदिन प्रधानमंत्री नरेंद्र मोदीक मुफ्फरपुरक चक्कर मैदान मे होइवला परिवर्त रैली सं पहिने सुरक्षा व्यवस्थाक अभूतपूर्व बंदोबस्त कैल गेल अछि। सुरक्षा एजेंसी द्वारा जारी कैल गेल खुफिया अलर्ट मे कहल गेल छल कि भय सकैत अछि किछु चरमपंथी संगठन आओर उत्तरी बिहार मे सक्रिस उग्रवादी संगठन प्रधानमंत्री मोदी कें रैली कें निशाना बना सकैत अछि। अहिकें बाद सुरक्षा एजेंसी आओर बेसी सतर्क भय काज क रहल अछि।
जिला प्रशासन शुक्रदिन सं चक्कर मैदान कें सुरक्षा एजेंसी आ पुलिसक जवान कें हाथ मे सौंप चुकल अछि आ रैलीमे ओहि व्यक्ति कें अंदर जाय देल जायत जिनका जिला प्रशासन सं पास निर्गत कैल गेल छन्हि। संगहि प्रशासन बिहारक संग-संग कतेको आन राज्य मे हाई अलर्ट सेहो जारी कय रखने अछि। एतबे नहि प्रधानमंत्रीक अगवानी सं 2 घंटा पूर्व पटनामे सड़क कें सील क देल गेल छल आ संगहि 5 हजार पुलिसबल कें सेहो तैनात कैल अछि।
एतबे नहि प्रधानमंत्रीक पटना सं मुजफ्फरपुर तककें एवाक लेल हेलीकाॅप्टरक अलावे सड़क यातायात कें सेहो इंतजाम कय राखल गेल अछि। पटना सं मुजफ्फरपुर तक कें 80 किलोमीटर कें सड़क कें पूर्ण रूप सं पुलिस प्रशासन सं भैर देल गेल अछि आ जगह-जगह पुलिसक आला अधिकारी हर हरकत पर नजैर राखि रहल छैथ। पत्रकार सं बातचीत करैत पटनाक वरिष्ठ पुलिस अधीकक्षक विकास वैभव कहला जे सुरक्षा व्यवस्थाक सबटा तैयारी पूरा क लेल गेल अछि आ हर गतिविधि कें हमरा सब माॅनिटर क रहल छी।
प्रधानमंत्रीक मुजफ्फरपुर रैलक मे सुरक्षाक छह स्तरक व्यवस्था कैल गेल अछि आ प्रधानमंत्री पटना पहुंच गेल छैथ जाहि ठाम किछु शिलान्यास आ उद्घाटनक कार्यक्रम पहिने सं प्रस्तावित अछि। पटनाक वेटनरी काॅलेज मे आयोजित कार्यक्रम मे प्रधानमंत्री मोदी आओर नीतीश कुमार एक संग छैथ।


text:
मैथिलीमे प्राथमिक शिक्षा देबाक लेल सरकार तैयार अछि: शाही
विराटनगर,नेपाल,मिथिला मिरर-प्रवीण नारायण चौधरीः संविधानक आठम अनुसूचीमे पर्यन्त स्थान प्राप्त केने मैथिलीमे प्राथमिक शिक्षा देबाक लेल बिहार सरकार तैयार अछि - कम सऽ कम जतय मैथिलीभाषी एहि लेल इच्छा रखैत छथि ताहिठाम मैथिली जरुर पढायल जायत। हलाँकि शैक्षणिक व्यवस्थापन लेल गठित दक्ष सल्लाहकार समिति एहि लेल आवश्यक अनुशंसा करैत अछि, विद्यालयमे शिक्षक बहाली लेल शिक्षक योग्यता परीक्षा सेहो लेल जाइत अछि, लेकिन बिहार मे विभिन्न भाषामे पठन-पाठन करबा लेल शिक्षक नहि भेट रहल अछि तेहेन समस्यासँ बिहार सरकारकेँ सामना भऽ रहल छैक - मिथिला मिरर केर संपादक ललित नारायण झाक संग वार्तामे ई विचार रखलैन अछि बिहारक शिक्षा मंत्री पी के शाही। मंत्रीजी संग भेल साक्षात्कार:
प्रश्न: मैथिलीकेँ बिहारमे प्राथमिक शिक्षा लेल विद्यालयमे भाषा-अधिकार नहि देल गेल अछि, एक शिक्षा मंत्रीक रूपमे कि कहय चाहब अपने? संविधान द्वारा सम्मानित आ प्रशासनिक सेवामे पर्यन्त मान्यता प्राप्त एहि भाषासँ कतेको लोक आगू बढला, तखन एकर उपेक्षा किऐक कैल जा रहल अछि?
उत्तर: एहेन कोनो मंशा नहि छैक। लेकिन हमरा लोकनिक समस्या ई अछि जे शिक्षक नियुक्तिमे जे योग्यता परीक्षा पास करता हुनके हम सब राखि सकब। ई सही बात छैक जे बहुत भाषामे बहाली नहि भेल अछि, मात्र मैथिलीमे नहि, उर्दू, बंगला, आदि मे सेहो समस्या आबि रहल अछि। उर्दूमे सबसऽ गंभीर समस्या आयल अछि, हम सब एकर समाधान लेल रास्ता निकालयमे लागल छी। लेकिन बिना पास केने केकरो कोना राखल जाय, समस्या यैह अछि। एहेन बात नहि छैक जे सरकार मैथिलीक उपेक्षा कय रहल अछि।
प्रश्न: किछु दिन पूर्व स्रोतसँ पता चलल जे उर्दू, बंगला मे शिक्षक केर नियुक्ति कैल जा रहल अछि लेकिन मैथिलीक नहि। किऐक? मैथिलीमे बहाली करबाक मापदंड कि अछि?
उत्तर: एलिजिबिलिटी टेस्ट पास करता तखन न! शिक्षककेँ योग्य होयब जरुरी। विधान अनुसार कोनो बहाली लेल योग्यता परीक्षा पास करब जरुरी अछि। किऐक केर प्रश्न कहाँ उठैत अछि। ई निरंतर चलऽवाला प्रक्रिया छैक। मैथिली पढेबाक लेल सेहो शिक्षककेर नियुक्तिक प्रावधान अछि।
प्रश्न: लेकिन प्राथमिक शिक्षामे मैथिली माध्यम या भाषा तक केर पढाई नहि करेनाय. ई कि देखा रहल अछि?
उत्तर: दक्ष सल्लाहकारक समूह अछि, ओ सब मापदंड तय करैत छथि। हुनकर सल्लाह अनुसार सब काज कैल जाइत अछि। प्रश्न: तऽ कि आबयवला समयमे मैथिली भाषाक पढाई करेबाक व्यवस्था कैल जायत? उत्तर: जरुर कैल जायत। खास कयके मिथिला आ कोसी क्षेत्रमे लोक एहि लेल इच्छा रखैत अछि आ हम सब जरुर एहि लेल आवश्यक व्यवस्थापन करब। संविधान द्वारा सम्मानित भाषा मैथिलीमे एहि लेल जल्दिये सब इन्तजाम कैल जायत।


text:
बुधवार, 4 फ़रवरी 2009
ओ दिन नै बिसरब
शुक्रवार, 30 जनवरी 2009
साग पात खोंटि-खोंटि दिवस गमौबै
नै चाही हमरा सुख आराम यो मिथिले मे रहबै
एहन बात नै छै जे ई गीत आहां सब नै सुनने छी वा हम पहिलुक बेर आहां सबकेँ सुना रहल छी। दरअसल ई गीत हम नैनटा मे खूब गाबैत रही। ई गीत गाबि स्कूल मे हम एक बेर इनामो जीत चुकल छी मुदा ई बिसरा गेल छल। रैब दिन (25 जनवरी) के हंसराज कालेज मे अखिल भारतीय मिथिला नवनिर्माण मंचक उद्घाटन मे गेल रही। समारोह मे मिथिलांचलक बहुत पैघ-पैघ हस्ती सभ अएल रहथि। एहि मे बिहारक पूर्व मुख्यमंत्री डाॅ जगन्नाथ मिश्रक संगे पूर्व सांसद गौरी शंकर राजहंस, प्रधानमंत्री के आर्थिक सलाहकार सतीश चंद्र झा, सांसद संजय पासवान, पूर्व सांसद आ मंत्री रामकृपाल सिंह, दिल्ली के स्थानीय विधायक महाबल मिश्र, इतिहासकार डीएन झा, मैथिली भोजपुरी अकादमी के उपाध्यक्ष अनिल मिश्र आ साहित्यकार मृदुला सिंहा जी अएल रहथि। ई गीत मृदुला जी अपन वक्तव्यक बीच मे गौने रहथिन। गीत सुनि अचानक भक दए यादि आबि गेल आ हम किछु मलीन भए गेलहुं। मलिन एहि चलते कि अपना-आप पर बड दुख भेल जे जै गीत के हम खूब भास लगा-लगा धिया-पुता मे गाबैत रही तकरा हम बिसरा गेलहूं। दुख एहि गीते टा के लए कए नै भेल बल्कि आए अपन मिथिला संस्कारक कतेको चीज अछि जकरा हम बिसरि गेलहूं। सच पूछू त’ हमही टा नै बल्कि अपना-आप के मिथिलांचलक मठाधीश कहाबए बला कतेको लोकनि छथि जे अपन संस्कार के बिसरि चुकल छथि। एकर पाछू एकमात्र कारण गाम-घर सँ विमुख भेनाइ आ शहरीकरण अछि। कोनो बात नै ई बहुत पैघ चर्चा के विषय छी आ एकरा पर बहस ब्लागक माध्यमसँ केनाई हम उचित नहीं बुझि रहल छी। खैर चलू। हम अखिल भारतीय मिथिला नवनिर्माण मंच के बारे मे बात करैत रही। दिल्ली मे आजुक दिन मे सए टा सँ अधिक मैथिली के संस्था काज कए रहल अछि। हम कतेको संस्थाक कार्यक्रम में शिरकत कएलहुं। सभ संस्था कार्यक्रमक रूप मे विद्यापति समारोह या फेर सरस्वती पूजा, काली पूजा नै त छैठक पूजे तक अपना-आप के सीमित रखने छथि। इ हमरा पहिल संस्था भेटल जकर उद्देश्य दिल्ली मे रहि रहल बिहारी आ मैथिल के विकास छैक। दिल्लीए टा नहि बल्कि बिहार मे मिथिलांचलक विकास के लेल इ संस्था सेहो प्रयत्नशील अछि। जेना की संस्था के पहिनुके दिन विषय रहै मिथिलाक समग्र विकास: चुनौती आ सम्भावना। ओनहियो एहि संस्थासँ काफी सुशिक्षित लोक सभ जुड़ल छथि। एकर अध्यक्ष रंजीत मिश्र जी छथि जे हंसराज कालेज के संस्कृत विभाग मे वरीष्ठ प्राध्यापक छथि। बड बेस, एहि संस्था सँ किछु उम्मीद जागल अछि आ आशा करैत छी जे जाहि उत्साहक संग संस्थाक शुरुआत भेल अछि ओ हमेशा बनल रहत। हमर इएह शुभकामना अछि।
हास विद्या: चोर आ सोना के खेती
साभार: विद्यापति कृत पुरुष परीक्षा, लेखक: अखिलेश झा, प्रकाशक: प्रकाशन विभाग, भारत सरकार
गुरुवार, 29 जनवरी 2009
लोककथा: चतुर वानर
एडवांस कने कम बनू
मंगलवार, 27 जनवरी 2009
चंठिनी भाउजि
बहुत दिन पहिनेक बात छै। एक दोसरकेँ खूब सिनेह कर’ वला छ टा भाइ आ एकटा बहिन छलि। सभटा भाइक बिआह भ’ गल छलै। बहिनिक प्रति भाइ सभक अतिशय दुलारसँ जरैत रह’ वाली भाउज सभ अपन ननदिक मान-दान नहि करै छलि। एक बेर एहन भेलै जे सभ भाय उद्यम करबा लेल दूर देश चल गेल। ओकरा सभक परोच्छ फबि गेने भौजाइ सभ अपन ननदिक संग अधलाह व्यवहार कर’ लागलि। ओ सभ ओकरा विभिन्न प्रकारक भरिगर काजमे लगौने रहै छलि। तैओ ओ कन्या जान पर खेलि ओ सभटा काज करैत रहै छली जे ओकरा कहल जाइ छलै। तखन भौजाइ सभ ओकर जाने हति देबाक रचना रचि लेलक। ओ सभ ओकरा एकटा माटिक बासन देलकै आ इनार पर जा क’ ओकरा भरि क’ अनबाक लेल कहलकै। बासनक पेनीमे बड़कीटा भूर छलै। तेँ जखने ओहिमे पानि भरै आ कि लगले चूबि जाइ। कन्या इनार पर बासन ल’ क’ गेलि मुदा ओकरा भरब असंभव बूझि कान’ लागलि। एकाएक एकटा पैघ बेंग पानि पर सँ अपन मूड़ी बहार कयलक आ ओकरासँ पुछलक - ‘अहाँ किअए कनै छी?’ ओ बाजलि - ‘हमर अंतिम घड़ी आबि गेल अछि। जँ हम ई बासन नहि भरि सकब तँ मारलि जायब। मुदा एहि बासनक पेनीमे भूर छै।’ बेंग बाजल - ‘निफिकिर रहू। हम भूरमे बैसि जायब आ ओकरा अपन देहसँ झाँपि देबै। अहाँ बासन भरि सकब।’ बेंग सैह कयलक आ ओ कन्या पानि ल’ क’ घर चलि गेलि।
भौजाइ सभ बड़ तमसायलि छलै मुदा किछु कहि नहि सकलै। तखन ओ सभ किछु दोसरे उपाय सोचलक। ओ सभ ओकरा जंगल जा क’ जारनक पैघ बोझ आन’ कहलकै। मुदा बोझकेँ बन्हबाक लेल ओ कोनो रस्सी नहि ल’ सकै छल। कन्या बहुत रास पांग जमा क’ लेलक। तकर बाद ओ बैसि क’ कान’ लागलि। एकटा पैघ साप बाहर भेल आ पुछलकै - ‘अहाँ किअय कनै छी?’ कन्या सभ बात कहि देलकै। साप बाजल - ‘हम ठहुरी सभक चारूकात रस्सी जकाँ लेपटा जायब आ समस्याक समाधान भ’ जयतै।’ ओ सैह कयलक आ कन्या अपना माथ पर ध’ क’ ठहुरी सभकेँ उघि लेबामे समर्थ भ’ गेलि। भौजाइ सभ चिन्तामे पड़ि गेली जे आब की करी? दोसर दिन ओ सभ अपन ननदिके एकटा एहन खेतमे पठा देलक जाहिमे एक दिन पहिने दालि छीटल गेल छलै। ओ सभ ओकरा साँझ धरि सभटा दालि बीछि क’ लाब’ कहलकै। कन्या खेत पर गेलि आ बुझि गेलि जे काज असंभव अछि किएक तँ बीया सभ सौंसे छिड़िआयल छलै। हताश भ’ क’ ओ कान’ लागलि। तखने एक झुंड पड़बा आबि क’ ओकरासँ पुछलकै जे बात की छै। जखन ओ अपन कनबाक कारण बुझा देलकै तखन पड़बा सभ एहि बात पर सहमत भ’ गेल जे ओ सभ सभटा अन्न बीछि देतै। शीघ्रे ओ सभ तहिना कयलक आ सभटा अन्न कन्याक छिट्टामे ध’ देलक। साँझमे ओ कन्या भरि छिट्टा अन्न लेने घुरि गेलि।
भौजाइ सभ पहिनेसँ बेसीए खौंझा गेलि आ पहिनहुसँ बेसी कष्टदायक उपाय सोचि लेलक। ओ सभ ओकरा एकटा पैघ बासन द’ देलकै आ जंगलमे जा क’ भरि बासन रीछनीक दूध आन’ कहलकै। कन्या जंगल गेलि आ बैसि रहलि। ओकरा किछु ने फुराइ जे की करी। एकटा रीछनी अयलै ओ ओकरासँ पुछलकै जे ओ जंगलमे एसगर आ उदास किएक बैसलि अछि। कन्या अपन रामकहानी सुना देलकै। रीछनी ओहि कन्याकेँ गछि लेलकै जे ओ ओकरा दूहि क’ भरि बासन दूध घर ल’ जाय। तखन भौजाइ सभ ओहि कन्याकेँ जंगल ल’ गेलि आ अपना सभक संगे एकटा सीढ़ी सेहो लेने गेलि। ओ सभ एकटा तीस हाथ ऊँच गाछ तकलक। ओहिमे तन्नुक डाढ़ि सभ छलै। सीढ़ी लगा क’ ओ सभ कन्याकेँ गाछ पर चढ़ि फड़ तोड़ए कहलकै। कन्या चढ़ि गेल आ फड़ तोड़ए लागलि। चंठिनी भौजाइ सभ चट द’ सीढ़ी घीचि लेलक आ घर घुरि गेलि। ओ सभ कन्याकेँ गाछ पर सँ कूदि कए मरि जयबाक हेतु छोड़ि देलकै।
कन्याकेँ अदंक पैसि गेलै। ओ गाछे पर बैसलि रहलि। रातिमे ओकर भाय सभ घुरलै आ सुस्तयबाक लेल ओही गाछ तर बैसि गेलै। कन्या कानि रहलि छलि। ओकर गर्म नोर कोनो भाइक देह पर खसि पड़लै। ओ सभ ऊपर दिस तकलक आ कन्याकेँ देखिते ओकरा चीन्हि गेल। ओ सभ बहिनकेँ खतरासँ बचा लेलक आ घर ल’ गेल। ओ सभ ततेक खिसिया गेल छल जे अपन घरवाली सभकेँ तेज कुलहाड़िसँ कुट्टी-कुट्टी काटि मारि देलक। तकर बादसँ ओ सभ अपन बहिनिक संग आनंदसँ रह’ लागल।
सोमवार, 26 जनवरी 2009
मैथिल ब्राह्मण संस्कार
छठिहार: ब्राह्मणक संस्कारक पहिल शुरुआत छठिहार दिन सँ होईत अछि। छठिहार बच्चा के जन्मक छठम दिन मनाओल जाइत अछि। एहि दिन सांझक समय सति भगवती के सामने अरिपण द विशेष पूजा-पाठ कएल जाईत अछि। एहि अवसर पर मां आ बच्चा के पीयर कपड़ा विशेष तौर पर पहिराओल जाइत अछि आ ओकर बढ़िया संस्कारक कामना कएल जाइत अछि। एहि प्रथा मे महिले टा हिस्सा लैत छथि। छठिहार में प्रयुक्त होबए वला सामग्री: कागत, लाल रोसनाई, पुरहर पाटिल, बियैन, दीप, कजरौटा, शाही कांट, चक्कु, छूरा आ लावा।
नामकरण: जन्मक एगारहम वा बारहम दिन बच्चा केर नामकरण कएल जाइत अछि। एहि अवसर पर पंच देवता, विष्णु, नवग्रह आ पार्थिव शिवलिंग के पूजा विधि विधानक संग कएल जाइत अछि। एकर बाद बच्चा के राशि के हिसाब सँ कोनो उपयुक्त नाम देल जाईत अछि। बच्चा आ मां नबका कपड़ा पहिर भगवानक पूजा-अर्चना करैत छथि। एकर बाद दुरबा पातक डांट के मौध में डुबा बच्चाक ठोर पर नाम लिखल जाईत अछि। नब वस्त्र अक्सरहां बच्चा के मात्रिक सं अबैत अछि। ओना ई कोनो जरूरी नै। अन्नपराशन: अगर बेटा हो त छह सं आठ महिना के बीच आ बेटी हो तो सात सं नौ महिना के बीच कोनो शुभ मुहुर्त मे बच्चा के नबका कपड़ा पहिरा घरक कोनो बुजुर्ग महिला इ विधि करैत छथि। एहि विधिक तहत बच्चा के पहिलुक बेर अन्न खुआओल जाइत अछि। एहि अन्न के तहत मुख्य रूप सँ बच्चा के पायस आ मिठाई खुऔबाक प्रथा अछि। कतेक ठाम इ विधि बच्चा के मामाक द्वारा कयल जाईत अछि। कहल जाईत अछि जे मामा चांदी के बाटी मे बच्चा के पायस खुआबैत छथि। ओना मामाक सामथ्र्य गुने बाटी कोनो आरो चीज के भए सकैत अछि। एहि बारे मे एकटा धारणा ईहो अछि जे अगर इ विधि नै कएल जाइत छैक त बच्चा तोतराय लागैत अछि।
मुड़न: मुड़न अक्सरहां एक सं पांच सालक बीच मे कोनो शुभ मुहुर्त पर कएल जाइत अछि। एहि अवसर पर बच्चा के केस हजाम द्वारा कैंची सँ काटल जाइत अछि जकरा घरक कोनो बुजुर्ग महिला बच्चाक पाछू बैसि अपना आंचर में रखैत छथि। केस कटला के बाद बच्चा के नाहाओल जाइत अछि आ फेर नबका पकड़ा पहिरा दुर्बाछत देल जाइत अछि। एकर बाद बच्चा पहिने भगवती के प्रणाम करैत अछि आ तकर बाद सब केँ पैर छूबि आशीर्वाद लैत अछि। एहि अवसर पर सांझ में भोज-भात आ मिठाई सेहो बांटल जाईत अछि। कतेक ठाम मुड़न पर बलि प्रथाक सेहो प्रचलन अछि जकरा प्रायः जगमुड़न कहल जाईत अछि। सांझ मे केस के बंसबिट्टी या फेर कोनो पवित्र नदी में भंसाओल जाइत अछि। मुड़नक अवसर पर कतेक ठाम बच्चा के कान सेहो छेदल जाईत अछि। बच्चा के कान सोनाक कुंडल सं छेदल जाइत अछि। ओना ई कोनो जरूरी नै कि कुंडल सोने के होमए। हालांकि ई प्रथा कतेक ठाम उपनयन में सेहो कयल जाईत अछि।
अक्षारंभ: प्रायः तीन सँ पांच सालक बीच में कहियो बच्चाक शिक्षारंभ कएल जाईत अछि। हालांकि ई बिधि कतेक ठाम मुड़नेक दिन क’ लेल जाईत अछि। बच्चा के हाथ में चैक पकड़ौबाक शुरुआत आचार्य भोरका उखराहा मे करैत छथि। एहि अवसर पर पंच देवता, कुल देवता, लक्ष्मी-गणेश, सरस्वती, विष्णु, महादेव और ब्रह्मा केेर पूजा कएल जाईत अछि। एकटा साबूत केराक पात पर अरिपण द’ पांच किलो अरबा चाउर ओहि पर पसारल जाईत अछि। एकर बाद आचार्य बच्चा के अपना कोरा मे ल’ बच्चा के दहिना हाथ मे चैक पकड़ा ओहि चावल पर ओम नमः शिवाय लिखबावैत छथि। एकर बाद एहि चावल के पीयर कपड़ा सँ झांपि देल जाईत अछि। चाउर के सांझ में उठा लेल जाईत अछि। ओना बहुत केयो ई बिधि सरस्वती पूजा के दिन क’ लैत छथि। सरस्वती के विद्या के देवी मानल गेल अहि आ लोक एहि दिन के एहि कार्यक लेल विशेष शुभ मानैत छथि।
उपनयन: कहल जाईत अछि जे उपयनक बादे ब्राह्मणत्वक संस्कार लोक मे अबैत अछि। एहि दिन सँ बच्चा के ब्रह्मक ज्ञान होईत अछि आ ओ अपन संस्कारक प्रति सजग होईत अछि। उपनयनक लेल ओना त’ उम्रक कोनो सीमा नहि अछि मुदा कहल जाईत अछि जे जँ पांच सालक भीतर भ’ जए तं ई विशेष उत्तम। उपनयनक विधि विवाहो सँ कहिं भाड़ी होईत अछि। उपनयनक विधि के शुरुआत उद्योग सँ होईत अछि। एकर बाद मैट मंगल, मरब ठट्ठी, चरखकट्टी, कुमरम, मात्रिका पूजा, अभ्युदयक श्रद्धा, चूड़ाकर्ण, उपनयन, वेदारंभ, समाबर्तन आ उपनयनक चारिम दिन रातिम होईत अछि। रातिम दिन सत्यनारायण भगवानक पूजा क’ उपनयनक विधि-विधानक समाप्ति कएल जाईत अछि। उपनयनो मे कतेक ठाम बलि प्रदानक प्रथा अछि।
विवाह: कहल जाईत अछि जे विवाहक बादे मानव जन्म के पूर्ण मानल जाईत अछि वरना जन्म अधूरा अछि। मैथिल विवाहक विधि अछि - सिद्धांत, कुमरम, लाबा भुजाई, आज्ञा डाला, मात्रिका पूजा वा अभ्युदयक श्रद्धा, आम-मौह विवाह, पैर धोआई, परिछन, धोबिनयां सँ सोहाग, नैना-जोगिन, कन्यादान, बिवाह, सिंदुरदान, चतुर्थी आ फेर दुईरांगमन। ओना कतेक ठाम मैथिल विवाह मे कुमरमक प्रथा नहीं अछि। एतबे नहि कतेक ठाम मात्रिका पूजा बरियातिक एलाक बाद होईत अछि तँ कतेक ठाम पहिने भ’ जाईत अछि।
मरण: संस्कारक अंतिम चरम थिक मरण। ताहि चलते एकरा अंतिम संस्कार सेहो कहल जाईत अछि।


text:
फगुआ के मंगलकामना
सभ मैथिल के फगुआ के मंगलकामना.
मिथिलाक फगुआ खेलबा के मजा बचपन में बड्ड लेलहुँ. आब ओहि मजा के ढूर्हबा लेल आ फगुआ खेलबाक लेल सभ साल गाम पहुँचि जाइत छी (इ साल अपवाद रहल – झोड़ा-झंटा बान्हि तैयार छलहुँ – मुदा विधि के विधान देखियौ – २-३ घंटा पहिले कार्यक्रम रद्द कर परल ). फगुआ के दिन आब शुद्धरूपें ताड़ी-दारू-मुर्गा-माछ-माउंस आ मारा-पीट्टी के पावनि बनि चुकल अछि. सभ साल आशा ल क जाइत छी आ अगिला साल किछू सुधार होबाक आशा ल आबि जाइत छी.
अगिला फगुआ गाम में मनेबाक आशा समेत अहाँ सभ के फेर सं मंगलकामना.


text:
ई संसार रंगमंच छै आ इश्वर एकर डाइरेक्टर छथि. एहन कहल जाइछ. ई बात तेना ने मोनमे बैसि गेल अछि जे निर्देशक फिल्मक हो वा रंगमंचक, ओकरामे इश्वरीय तत्व ताकए लगैत छी. संघर्षक चरमपर सफलताक बास छै आ से वएह चरमपर पहुंचि सकैत अछि जकरामे ओ इश्वरीय अंश हो आ से जागृत रूपमे. एहन व्यक्ति सभसं भेंटक' अलगे संतोख भेटैत अछि. किछु दिवस पहिने एहिना रंगमंचक लोकप्रिय निर्देशक प्रकाश झा सं भेंट कएल. ओ कलकत्ता आएल छलाह कोनो व्यक्तिगत यात्रापर. विगत बेरक हुनक कोलकाता आगमनपर भेंट करबाक तत्परता छल मुदा संजोग जे ओ हावड़ा टीशनपर राजधानीमे बैसल बाट तकैत रहलाह आ हम ट्रैफिकमे फंसल रहि गेलहुं आ राजधानी दिल्ली दिसक' हुनका नेने गेल. भेंट नै भेल. तैं एहि बेर हम हुनकासं भेंट करबाक अवसर गरगोटिक' रखलहुं. भेंट केलहुं.
किशोरवयसं प्रकाश झा आ मैलोरंग केर नाओ सुनैत आबि रहल छी. मधुबनीसं नोकरीक आसमे दिल्ली पहुंचल ओ युवक अविश्वसनीय रूपसं मैथिली रंगमंचकें सफलताक चरमपर ल' गेल आ पानिपर रेघा घिचि ओकरा स्थायी बना देलक. मैलोरंग आइ परिचयकें मोहताज नै छै. प्रकाश झा सं गप्पक' मोन मैलोरंग भ' गेल.
प्रकाश झा जेना अपनत्वसं हमरा रिसीव केलनि आ निश्चिंततासं गप्प केलनि से बेस प्रभावित केलक. मैथिल सेलिब्रिटीमे एहि बातक पूरा अभाव देखल जाइछ. तखन एकैसम सदीक सेलिब्रिटी बेसी उदार आ सोझराएल प्रवृतिक छथि, एहि बातक पुष्टि सेहो भेल. हमरा कनियो काल लेल नै लागल ई हुनकासं पहिल भेंट अछि.
हमर छवि मीडियायुक्त अछि आ तैं लोक बेस चौपेतल गप्प करैत छथि जे कतहु किछु ई लिखि सकैत अछि. कतेको लोककें अपन छवि मेनटेन करबाक चिंता सेहो घेरने रहैत छनि. प्रकाश झा हमरा एहि सभसं बहुत-बहुत फटकी लगलाह. ई हुनका आओर विशेष बना देइत छनि. मधुबनीमे टटके संपन्न भेल 'मिथिला रंग महोत्सव' पर बात करैत प्रकाश कहैत छथि जे हमरा नीक टीम भेटल अछि जे मधुबनीमे नाटक करबाक साहस कएल. परिस्थिति विषम छै, तथापि गाम-गाम आब नाटक समाप्त भेल जा रहल अछि. यएह चिंता हमरा दिल्लीसं मधुबनी ल' गेल. ओतय हम फेल भेलहुं अछि. अपेक्षाक अनुरूप नै भेल. मुदा फेर करब. मिथिलामे गाम-गाम नाटक होइ छलैक जे आब बन्न सन भेल जा रहल छै.
ओ कहैत छथि जे नाटकमे नीक करियर छै. युवासभकें नाटक खेलबाक चाही, नाटक पढबाक चाही. संतोखक गप्प जे लोक नाटक लेल काज करबा लेल आबि रहल छथि. दिल्लीमे पहिनो नाटक होइ छल मुदा मुख्य केंद्र सभपर नै. एखन मैथिली नाटक लेल मैलोरंग सहित आओरो संस्था सभ सालमे कएकटा नाटक खेलाइत अछि. आब नाटककें गाम दिस ल' जेबाक बेर छै. एक बेर नाटक गाम-गाम शुरू हेबाक चाही. तखने नाटक बांचल रहतैक. आइ हमहूँ गाममे नाटक करैत छलहुं आ तखन आगू नाटक करैत रहलहुं. लोक ओत्तहिसं अओतैक.
प्रकाश अपन संघर्षक दिन मोन पाडैत कहैत छथि, शुरूमे हमरा नाटक लेल एकटा छात्रवृति भेटल. नाटक खेलबाक लेल दरमाहा भेटब अजगुत लागल छल आ ओतहिसं भेल जे नाटकमे रमि जाइ. एहूमे करियर छै आ संभावना असीमित छै. तखन हमरा पथप्रदर्शक लोकनि सेहो भेटलाह आ सहयोगी लोकनि सेहो जे लगातार नाटक लेल काज करब संभव भेल.
प्रकाश मैलोरंगक कलाकार सभक नाओ लेइत कहैत छथि जे सभ तरहक प्रतिभासं भरल टीम अछि. एकपर एक कलाकार आ सभसं विशेष बात जे ओहि कलकार सभमे अभिनयक प्रति समर्पण अद्भुत छै. एही बलपर मैलोरंग एहन नाट्यदल बनि सकल जे 5टा अलग-अलग नाटक लगातार क' सकैत अछि. देशमे नै छै एहन कोनो नाट्यदल जकरामे ई सामर्थ्य हो. ई उपलब्धिसं कम नै अछि हमरा लेल.
प्रकाश दिवंगत साहित्यकार-कलाकार कुमार शैलेन्द्रकें मोन पाडैत कहैत छथि जे ओहन प्रेरक लोक छलाह हमरा सभक मध्य जे बहुतो काज कएल संभव भ' सकल. हुनका सहयोग आ प्रेरणा हमरा सभकें आगू अनलक अछि. ओहन लोक भेटब मोसकिल. मलंगिया नाट्य महोत्सवक प्रेरणा वएह देलनि. महोत्सवक सफलताक क्रेडिट ओ टीम वर्ककें देइत कहैत छथि जे अहां जे कोनो काज मोन द' करबैक त' सफल हेबे करतैक.
प्रकाश कहैत छथि जे हम एहन तुर्क ठाढ़ करबाक इच्छा रखैत जे नाटकक भविष्य लेल हमरा निश्चिन्तक' सकैत अछि. भने एखन नाटकमे आबएकाल मोन छओ-पांच होइत हो लोकक मुदा ई काल्हि केर नीक करियर विकल्प हेतैक.
प्रकाश झा नाटक करैत पनरह बरखसं बेसी समयसं सक्रीय छथि. एक मोकामपर छथि मुदा एखनो हुनकामे नाटक लेल काज करबाक भूख हमरा बेस आश्वस्त क' गेल. ओ सकारात्मकता, ओ सिनेह, ओ एनर्जी कहां भेटैत अछि सभतरि. प्रकाश झासं मैलोरंग आ मैथिली नाटक सहित विभिन्न मिथिला-मैथिली बिंदुपर गप्प भेल आ बहुत रास गप्प समयाभावक बलि चढ़ल. एहि आसमे जे फेर भेटब.
— नवकृष्ण ऐहिक


text:
रविवार, 28 अगस्त 2011
काज करू,तखन बाजू !
की लेब, गप्प? लिय'लप्प के लप्प । मुदा हमरो लगै छल ई सब गप्पे छियै । जखन व्यक्तिगत स्वार्थ टकराइ छै त' सर्व प्रथम सिद्धांत पानि भरै लए चल जाति छै। अन्नाक अनशन,जन सम्रर्थन,फेर ओकर समाप्ति सब किछु हमरा गप्प लगैये । जनलोक पाल मे एन.जी.ओ.के कियैक ने राखल गेलै ? की हेतै ज' जनलोक पाले मे भ्रष्टाचार पैसि जाइ ? ओकरा पर के नजरि रखतै ? अन्ना कि केजरीवाल कि शांति भूषण कि किरण बेदी चुनाव नंइ लड्ती...जे.पी. सेहो चुनाव नंइ लडला,कोनो जबाबदेही नंइ लेलनि । ई त' आरो भयावह । अरे अहां उत्तरदायित्व ल'क' काज करियौ आ लोकके देखबियौ जे अहां कोना काजरक कोठली मे रहियो क'बेदाग छी । तखन ने लोक बूझत । आ सोझे कुचेष्टा कारबा मे की
छै? क्यो क' सकैये । काज क' क' देखबियौ,तखन ने बूझब अन्ना । ई देश अदौ स' भ्रष्टाचार मे लिप्त छै,एकरा ने बचबियौ । दोसर "दूसरी आज़ादी"...बहुत भेलै ।
प्रस्तुतकर्ता साकेतानन्द नवहटिया पर 10:46 pm कोई टिप्पणी नहीं:
गुरुवार, 4 अगस्त 2011
शुक्रवार, 22 अप्रैल 2011
एक्शन री प्ले.
हमरा जँ एखन क्यो कहे जे अहां के हम तीस वर्षक बना दैत छी,त'एक त' हम हठे
तैयारे ने हेबै । जँ' भैयो गेलंहु त'जीवन के एते सीरियसली नंइ लेबै जत्ते सीरियसली हम एकरा लेने रहियै । हमरा लगैत अछि जे सब किछु अपन समय पर खट-खट होइत रहतै छैक, अहांक मनोवृत्ति तेहने भ' जायत, अहां स्वत: ओही दिशा मे बढबै, वैह करबै जाहि स'कि नियत काज हुए। अहां चाहबो ज' करबै ज्र नंइ करब---त'होनी हाथ पकडि क'करा लेत। तैं हमर बादक दोसर की तेसर पीढी के ई बूझि लेबाक चाही जे काज त'अवश्य करी मुदा अइ चिंते नंइ बीतल जाइ जे ई काज मे सफलता भेटत कि नंइ ? नंइ भेटत त' की करब ? एक टा रास्ता जँ' बंद होइ छै त' ईश्वर कि भाग्य, दस टा आर दरवाजा खोलि दैत छथिन । अहां छ्टपटाऊ कि,भने काहि काटू---किछु करू,होइ बला जे छै से हेबे करतै । अहां मात्र अपन अंतर्मनक बात के ध्यान स'सुनियौ ने !आधा-आधी ओझरी ओहिना सोझरा जायत । हमरा डाक्टर बनबाक बड मोन रहय, मुदा होनी रहै हमरा रेडियो मे काज करबै बला कि लेखक बनेबाक हम आइ.एस.सी.केलंहु,तेन किम? हमरा "जीवछ भाई" बन' पडल,बा-जबर्दस्ती हमरा लिख' पडल। किताब-दर-किताब छपल । हमरा स' क्यो ने पुछलक--" की यौ ? अपने लेखक बनबै ?" तैं हमर रिक्वेस्ट ! जीवन के अपन गतियें चल'दियौ,अहांके नंइ बूझल अछि जे अहां चाहियो के एकर दशा आ दिशा नंइ बदलि सकै छी ।
तैयारे ने हेबै । जँ' भैयो गेलंहु त'जीवन के एते सीरियसली नंइ लेबै जत्ते सीरियसली हम एकरा लेने रहियै । हमरा लगैत अछि जे सब किछु अपन समय पर खट-खट होइत रहतै छैक, अहांक मनोवृत्ति तेहने भ' जायत, अहां स्वत: ओही दिशा मे बढबै, वैह करबै जाहि स'कि नियत काज हुए। अहां चाहबो ज' करबै ज्र नंइ करब---त'होनी हाथ पकडि क'करा लेत। तैं हमर बादक दोसर की तेसर पीढी के ई बूझि लेबाक चाही जे काज त'अवश्य करी मुदा अइ चिंते नंइ बीतल जाइ जे ई काज मे सफलता भेटत कि नंइ ? नंइ भेटत त' की करब ? एक टा रास्ता जँ' बंद होइ छै त' ईश्वर कि भाग्य, दस टा आर दरवाजा खोलि दैत छथिन । अहां छ्टपटाऊ कि,भने काहि काटू---किछु करू,होइ बला जे छै से हेबे करतै । अहां मात्र अपन अंतर्मनक बात के ध्यान स'सुनियौ ने !आधा-आधी ओझरी ओहिना सोझरा जायत । हमरा डाक्टर बनबाक बड मोन रहय, मुदा होनी रहै हमरा रेडियो मे काज करबै बला कि लेखक बनेबाक हम आइ.एस.सी.केलंहु,तेन किम? हमरा "जीवछ भाई" बन' पडल,बा-जबर्दस्ती हमरा लिख' पडल। किताब-दर-किताब छपल । हमरा स' क्यो ने पुछलक--" की यौ ? अपने लेखक बनबै ?" तैं हमर रिक्वेस्ट ! जीवन के अपन गतियें चल'दियौ,अहांके नंइ बूझल अछि जे अहां चाहियो के एकर दशा आ दिशा नंइ बदलि सकै छी ।
प्रस्तुतकर्ता साकेतानन्द नवहटिया पर 10:28 pm कोई टिप्पणी नहीं:
शनिवार, 16 अप्रैल 2011
म्नुक्ख होइये चिडै.
अपन व्यक्तिगत दुख के जग-जाहिर करब बेकार ।...सुनि अठिलैहें लोगसब के अतिरिक्त किछु नंइ।
हमरा लगैत अछि जे साहित्यिक रूप स'जखन क्यो चर्चा मे नंइ आबि पबैत अछि तखन ओ
लेखक अपना स' श्रेष्ठ के गारि फझ्झति द'क' अपना के पैघ बुझैत अछि। तै मे ज' हुनका कत्तौ छपै-छपबै के
सुविधा होनि,कोनो धज्जी सनक मैगजिन होनि तखन त'हुनका जे मोन हेतनि से लिखता। अहिना छथि संपादक वरेण्य शरदेंदु शेख चौधरीजी । हुनकर मोनेजे हमरा जहिया स'अकादमी भेटल अछि तहिया स' हमर लिखनाइ बंद भगेल अछि । जखन
कि तकर बाद हमर दशाधिक कथा प्रकाशित भेल अछि।मुदा से हुनका नंइ सुझलनि। कोना
सुझतनि ? अहां आंखि पर पीरा चश्मा लगा क'देखबै त'दुनियां पांडु रोग स' पीडित बुझाइये पड्त। तहिना एक टा साहित्यिक रंगदार बिहरि स'बहरेला अछि अजित कुमार आज़ाद जी। लिखतथि-पढितथि त'से जथ-कथ,भरि
पटना घुमि-घुमि क'एकर बात ओकरा त'कोनो गुलछर्रा अनेरे उडबैत रहता,लोक के लडबैत,तरह-तरह के लांछन लगबैत समय गमेता।एखन फेस बुक पर ओ लिखै छथि जे हम, उषाकिरण जी आ भाई साहेब ( राजमोहन जी) मैथिली कथा के
हिंदी अनुवाद क' हिंदियो के लेखक सब मे अपन नाम करै लए चाहै छी। हम्रर मैथिली कथाक सब हिंदी अनुवाद मे"मैथिली कथा" शीर्षकेक संग छपल रहै छैक,से हुनका नंइ सुझै छनि । आंखि मे गेजड जं भ'जाय,त'कोना सुझत ? हमर एहन कथा "काल रात्रिश्च दारुणा" जुलाइ 2009 के वागर्थ पत्रिका मे छपल अछि, से
देखौत,किंबा हमर कोनो हिंदीक रचना देखा दौथ जाहि मे ई नंइ लिखल हुए जइमे मैथिलीक कथाक उल्लेख नंहि हुए त'मानि जेबनि ।बिना आधारक एहेनसब बात लिखब साहित्यिक रंगदारी नंइ त' आर की कहौतै?
हमरा लगैत अछि जे साहित्यिक रूप स'जखन क्यो चर्चा मे नंइ आबि पबैत अछि तखन ओ
लेखक अपना स' श्रेष्ठ के गारि फझ्झति द'क' अपना के पैघ बुझैत अछि। तै मे ज' हुनका कत्तौ छपै-छपबै के
सुविधा होनि,कोनो धज्जी सनक मैगजिन होनि तखन त'हुनका जे मोन हेतनि से लिखता। अहिना छथि संपादक वरेण्य शरदेंदु शेख चौधरीजी । हुनकर मोनेजे हमरा जहिया स'अकादमी भेटल अछि तहिया स' हमर लिखनाइ बंद भगेल अछि । जखन
कि तकर बाद हमर दशाधिक कथा प्रकाशित भेल अछि।मुदा से हुनका नंइ सुझलनि। कोना
सुझतनि ? अहां आंखि पर पीरा चश्मा लगा क'देखबै त'दुनियां पांडु रोग स' पीडित बुझाइये पड्त। तहिना एक टा साहित्यिक रंगदार बिहरि स'बहरेला अछि अजित कुमार आज़ाद जी। लिखतथि-पढितथि त'से जथ-कथ,भरि
पटना घुमि-घुमि क'एकर बात ओकरा त'कोनो गुलछर्रा अनेरे उडबैत रहता,लोक के लडबैत,तरह-तरह के लांछन लगबैत समय गमेता।एखन फेस बुक पर ओ लिखै छथि जे हम, उषाकिरण जी आ भाई साहेब ( राजमोहन जी) मैथिली कथा के
हिंदी अनुवाद क' हिंदियो के लेखक सब मे अपन नाम करै लए चाहै छी। हम्रर मैथिली कथाक सब हिंदी अनुवाद मे"मैथिली कथा" शीर्षकेक संग छपल रहै छैक,से हुनका नंइ सुझै छनि । आंखि मे गेजड जं भ'जाय,त'कोना सुझत ? हमर एहन कथा "काल रात्रिश्च दारुणा" जुलाइ 2009 के वागर्थ पत्रिका मे छपल अछि, से
देखौत,किंबा हमर कोनो हिंदीक रचना देखा दौथ जाहि मे ई नंइ लिखल हुए जइमे मैथिलीक कथाक उल्लेख नंहि हुए त'मानि जेबनि ।बिना आधारक एहेनसब बात लिखब साहित्यिक रंगदारी नंइ त' आर की कहौतै?
प्रस्तुतकर्ता साकेतानन्द नवहटिया पर 9:50 pm कोई टिप्पणी नहीं:
शनिवार, 26 मार्च 2011
गते बहुतरे काले.....
बहुत दिन बीत गेलै, दिन के की ?बितबे लए छैक काल । जे अबाध गति स'चलल जा रहल छै।
सैह देख क' ने कविगण एकरा 'ओल्ड फादर टाइम,टाइम,टाइम !' लिखलखिन । हमर घर मे एक जनी एहनो छथि जे बिना पढ्ने-लिखने नोबेल पुरस्कार विजेता प्रो.हाकिंस के मातु क' देलखिन । ओ सूर्यक जन्म दिन मनबैत छथि...जखन की सूर्यक निर्माण,की सूर्यक उत्ताप कहिया शुरू भेलै ? ई बडका-बडका पदार्थ विज्ञानीयों के पुछबनि त' गोंगियै लगता। मुदा हुनका बुझल छनि जे सूर्य देवता कहिया जनमला। हमर मुंह स' अनायासे निकलि गेल--वाह !
सैह देख क' ने कविगण एकरा 'ओल्ड फादर टाइम,टाइम,टाइम !' लिखलखिन । हमर घर मे एक जनी एहनो छथि जे बिना पढ्ने-लिखने नोबेल पुरस्कार विजेता प्रो.हाकिंस के मातु क' देलखिन । ओ सूर्यक जन्म दिन मनबैत छथि...जखन की सूर्यक निर्माण,की सूर्यक उत्ताप कहिया शुरू भेलै ? ई बडका-बडका पदार्थ विज्ञानीयों के पुछबनि त' गोंगियै लगता। मुदा हुनका बुझल छनि जे सूर्य देवता कहिया जनमला। हमर मुंह स' अनायासे निकलि गेल--वाह !
प्रस्तुतकर्ता साकेतानन्द नवहटिया पर 9:04 pm 1 टिप्पणी:
सोमवार, 18 अक्तूबर 2010
....डाला डूली घर करू....
राष्ट्र मंडल खेलक समापनक बाद ओहिना लागि रहल छै जेना बेटिक बियाह्क बाद लगै छै। ओहेने गप्पो सुरू भ' गेलैये । जेना---"बरियातीके एक टा मधुर नंहिये परसल गेलै...तेना ओलवा-दोलवा उठा दै जाइ छथिन
जे ककरो कोनो होश रहै छै ?" तहिना आरोप आ प्रत्यारोपक दौर चलि रहलैये । सत्तरि हजार करोड रुपया कोनो कम नंइ होइ
छै। एत्ते मे त' कैक टा कल्याणकारी योजना के कैल जा सकै छलै । राष्ट्र मंडल खेल क' क' बांहि पुजेला स' की भेटल ? कोन तमगा ? यैह जे हमरा लोकनि अंग्रेजक सबल ग़ुलाम छी ? एखनो गोरका मुंहबला बानर के बनर नकल करैमे हमरा लोकनि गौर्वान्वित अनुभव करिते छी ! ई हमरा लोकनि के जीन्स मे मिझ्झड भ' गेल अछि । अंग्रेजक कि पश्चिमी देश जेना
करत, हमरो लोकनि ठीक ओहिना करब । जखन ग़ुलाम रही तखनि त'अंग्रेजे जेकां मुंह टेढ क' क' हिंदी नामक उच्चारणो करैत रही । फलस्वरूप, राम भ' गेला रामा---आ कृष्ण भ' गेला कृष्णा । अंग्रेज गेल। तकरो साठि साल भेलै । एत्ते दिन मे त' सब चेत जाति अछि---हमरा सब कियै अंग्रेजक दाढी कुडियेबा लेल एना धत-धत करैत रहै छी ?
जे ककरो कोनो होश रहै छै ?" तहिना आरोप आ प्रत्यारोपक दौर चलि रहलैये । सत्तरि हजार करोड रुपया कोनो कम नंइ होइ
छै। एत्ते मे त' कैक टा कल्याणकारी योजना के कैल जा सकै छलै । राष्ट्र मंडल खेल क' क' बांहि पुजेला स' की भेटल ? कोन तमगा ? यैह जे हमरा लोकनि अंग्रेजक सबल ग़ुलाम छी ? एखनो गोरका मुंहबला बानर के बनर नकल करैमे हमरा लोकनि गौर्वान्वित अनुभव करिते छी ! ई हमरा लोकनि के जीन्स मे मिझ्झड भ' गेल अछि । अंग्रेजक कि पश्चिमी देश जेना
करत, हमरो लोकनि ठीक ओहिना करब । जखन ग़ुलाम रही तखनि त'अंग्रेजे जेकां मुंह टेढ क' क' हिंदी नामक उच्चारणो करैत रही । फलस्वरूप, राम भ' गेला रामा---आ कृष्ण भ' गेला कृष्णा । अंग्रेज गेल। तकरो साठि साल भेलै । एत्ते दिन मे त' सब चेत जाति अछि---हमरा सब कियै अंग्रेजक दाढी कुडियेबा लेल एना धत-धत करैत रहै छी ?
प्रस्तुतकर्ता साकेतानन्द नवहटिया पर 1:02 am कोई टिप्पणी नहीं:
रविवार, 17 अक्तूबर 2010
विजयादशमी आ हमर कामना !
आइ अपन ब्लौग पढैबला जे दू-चारि गोटे छथि तिनका प्रणाम, आशीर्वाद, नमस्कार आ मंगल
कामना !
आजुक दिन बाबाक ई पांती " यश-अपयश हो,लाभ-हानि हो सुख हो अथवा शोक,
सभ सँ' पहिने मोन पड इछ, अपने भूमिक लोक ॥"आइ ई दू पांती बेर-बेर मोन पडि रहल अछि। ओना मोन त' ओहो पडि रहला अछि । रौद मे खक्सियाह भेल मुंहक त्वचा पर दू टा भाला कि दू टा ज्वाला सन दिपदिपाइत आंखि देने अहांक अंतर्मन तक के वेध दै बला किरण जी ! कहलखिन---"किंतु मैथिली का तो केवल मैं ही एक मात्र आधार : मेरे बल पर ही अब तक है इसमे जीवन का संचार ।" ओ त' असकरो भारी पडलखिन....हमरा सब त' छी दस समांग । आ सुकुर अछि जे आब हमरा सबहक संग टेक्नोलौजी अछि, जे बड पावरफुल अछि । तैं " कामना--शुभ कामना ! "
कामना !
आजुक दिन बाबाक ई पांती " यश-अपयश हो,लाभ-हानि हो सुख हो अथवा शोक,
सभ सँ' पहिने मोन पड इछ, अपने भूमिक लोक ॥"आइ ई दू पांती बेर-बेर मोन पडि रहल अछि। ओना मोन त' ओहो पडि रहला अछि । रौद मे खक्सियाह भेल मुंहक त्वचा पर दू टा भाला कि दू टा ज्वाला सन दिपदिपाइत आंखि देने अहांक अंतर्मन तक के वेध दै बला किरण जी ! कहलखिन---"किंतु मैथिली का तो केवल मैं ही एक मात्र आधार : मेरे बल पर ही अब तक है इसमे जीवन का संचार ।" ओ त' असकरो भारी पडलखिन....हमरा सब त' छी दस समांग । आ सुकुर अछि जे आब हमरा सबहक संग टेक्नोलौजी अछि, जे बड पावरफुल अछि । तैं " कामना--शुभ कामना ! "
प्रस्तुतकर्ता साकेतानन्द नवहटिया पर 4:57 am 2 टिप्पणियां:
लेबल: "कामना---शुभकामना"
सदस्यता लें संदेश (Atom)